qundao/data-zh-poetry huggingface dataset:
太和萧伯玉自白下过访假馆稼轩西园过从促数且有判年之约忽焉告别骊驹在门扳留不皇分张多感赋诗十章以当折赠云尔·其五
作者：钱谦益
朝代：明
体裁：五言律诗

吴粤升平地，携家信短蓬。船窗杨柳月，帆背杏花风。兵火愁眉外，江湖冷节中。羽书频阻绝，停楫问邮筒。
太和萧伯玉自白下过访假馆稼轩西园过从促数且有判年之约忽焉告别骊驹在门扳留不皇分张多感赋诗十章以当折赠云尔·其八
作者：钱谦益
朝代：明
体裁：五言律诗

来往无多地，经过不速期。蹇驴溪女笑，藜杖野人知。应氏樵苏日，庞家作黍时。春盘生菜好，节物重相思。
太和萧伯玉自白下过访假馆稼轩西园过从促数且有判年之约忽焉告别骊驹在门扳留不皇分张多感赋诗十章以当折赠云尔·其六
作者：钱谦益
朝代：明
体裁：五言律诗

屈指行藏计，君其问水滨。东游还有伴，西笑更无人。泛艇随渔婢，浮家逐雁宾。扁舟谁省记，南斗一孤臣。
太和萧伯玉自白下过访假馆稼轩西园过从促数且有判年之约忽焉告别骊驹在门扳留不皇分张多感赋诗十章以当折赠云尔·其十
作者：钱谦益
朝代：明
体裁：五言律诗

古人嗟赠处，斯义在今朝。马肆长宜闭，羊裘莫浪招。时清危部党，世难稳渔樵。共饱残年饭，音书慰寂寥。
太和萧伯玉自白下过访假馆稼轩西园过从促数且有判年之约忽焉告别骊驹在门扳留不皇分张多感赋诗十章以当折赠云尔·其四
作者：钱谦益
朝代：明
体裁：五言律诗

婉娈将分袂，苍黄欲洒衣。送君伤水绿，怨别诅花飞。樯燕违兵气，竿乌见息机。白头波浪里，安稳布帆归。
奉常王烟客先生见示西田园记寄题十二绝句·其一
作者：钱谦益
朝代：明
体裁：七言绝句

天宝繁华噩梦长，西田茅屋是西庄。最怜清夜禅灯畔，村犬声如华子冈。
奉常王烟客先生见示西田园记寄题十二绝句·其七
作者：钱谦益
朝代：明
体裁：七言绝句

列槛虞山近可呼，野烟村火见平芜。閒窗泼墨支颐坐，自写秋怀落叶图。
奉常王烟客先生见示西田园记寄题十二绝句·其三
作者：钱谦益
朝代：明
体裁：七言绝句

香稻庵前䆉稏香，秋原天外耦耕堂。閒来判断人间事，只有为农气味长。
奉常王烟客先生见示西田园记寄题十二绝句·其九
作者：钱谦益
朝代：明
体裁：七言绝句

沧海波如古井澜，圯桥流水去漫漫。世人苦解人间事，家世纷纷说相韩。
奉常王烟客先生见示西田园记寄题十二绝句·其二
作者：钱谦益
朝代：明
体裁：七言绝句

竹暗花明断劫灰，夕阳多处草堂开。湘帘荡日春风卷，依旧乌衣燕子来。
奉常王烟客先生见示西田园记寄题十二绝句·其五
作者：钱谦益
朝代：明
体裁：七言绝句

江岸萦回篱落斜，相门何异故侯家。郊原初得嘉宾会，自撷东陵子母瓜。
奉常王烟客先生见示西田园记寄题十二绝句·其八
作者：钱谦益
朝代：明
体裁：七言绝句

閟阁香灯小筑幽，金函神祖御书留。吉祥云海茅茨里，长涌神光镇斗牛。
奉常王烟客先生见示西田园记寄题十二绝句·其六
作者：钱谦益
朝代：明
体裁：七言绝句

缥囊玉轴亚朱阑，若酒吴羹竟日欢。好事客来频看画，不将寒具列盘餐。
奉常王烟客先生见示西田园记寄题十二绝句·其十
作者：钱谦益
朝代：明
体裁：七言绝句

尚玺东华梦断时，软红尘土正迷离。药栏大有翻阶药，留与春风印紫泥。
奉常王烟客先生见示西田园记寄题十二绝句·其十一
作者：钱谦益
朝代：明
体裁：七言绝句

绿水红莲即凤池，朝阳刷羽竞长篱。梧桐百尺饶鸡树，要宿从他拣一枝。
奉常王烟客先生见示西田园记寄题十二绝句·其十二
作者：钱谦益
朝代：明
体裁：七言绝句

标峰置岭看参差，幻甚丹青画里诗。还向右丞参半偈，水穷云起坐行时。
奉常王烟客先生见示西田园记寄题十二绝句·其四
作者：钱谦益
朝代：明
体裁：七言绝句

池亭花木转清鲜，玉石从教昆火然。可是寂光长住土，不同变坏恼诸天。
奉慈庵红梅一株嫣然独出感而有作
作者：钱谦益
朝代：明
体裁：七言律诗

万树漫山玉雪中，一株独自笑芳丛。新妆不是缘施赤，薄怒应看近发红。聊贬高寒遮俗眼，暂先秾艳领春风。调羹至竟谁能事，枉窃年华媚化工。
奉赠会稽倪太公十四韵
作者：钱谦益
朝代：明
体裁：七言排律

家学经锄世所钦，会稽竹箭比南金。辞方娥庙为丝绢，笔向耶溪淬剑镡。挥洒�藤成五色，铿鍧雷鼓有馀音。分灾射的年年白，饮德河醪处处沈。满载樵风频往复，扁舟夜雪每追寻。花深梅市诗尝遍，月满柯亭酒自斟。修竹茂林供列座，青鞋布袜称长吟。千岩万壑为图画，禹穴秦碑自古今。乌府风霜传旧节，鲤庭桃李接新阴。膝前御史床犹在，宅畔尚书坞正深。虞竹盈阶方郁郁，丁松入梦转森森。蓬莱春水浮仙阁，石镜梅花媚远岑。上树呼猿轻作伴，升堂使鹤众如林。阳明宛委家山是，谁识先生万古心。
奉赠会稽倪太公十四韵
作者：钱谦益
朝代：明
体裁：七言排律

家学经锄世所钦，会稽竹箭比南金。辞方娥庙为丝绢，笔向耶溪淬剑镡。挥洒𠟡藤成五色，铿鍧雷鼓有馀音。分灾射的年年白，饮德河醪处处沈。满载樵风频往复，扁舟夜雪每追寻。花深梅市诗尝遍，月满柯亭酒自斟。修竹茂林供列座，青鞋布袜称长吟。千岩万壑为图画，禹穴秦碑自古今。乌府风霜传旧节，鲤庭桃李接新阴。膝前御史床犹在，宅畔尚书坞正深。虞竹盈阶方郁郁，丁松入梦转森森。蓬莱春水浮仙阁，石镜梅花媚远岑。上树呼猿轻作伴，升堂使鹤众如林。阳明宛委家山是，谁识先生万古心。
奉赠太傅崇明侯 其一 武杜公诗四首
作者：钱谦益
朝代：明
体裁：七言律诗

光岳贞符河雒形，扶桑弧矢射青冥。三秦地塞留元老，太白芒寒护将星。起陆龙蛇争浑沌，握奇鱼鸟叶神灵。卫公旧有钧天乐，戴斗崆峒伫勒铭。
奉赠太傅崇明侯 其三 武杜公诗四首
作者：钱谦益
朝代：明
体裁：七言律诗

申丹刑白誓书垂，俄及山河带砺期。熊耳峰前馘耳日，马鞍山下据鞍时。閒园种菜分戎垒，曲宴催花树酒旗。春草青丝调伏枥，识途终许是良眉。
奉赠太傅崇明侯 其二 武杜公诗四首
作者：钱谦益
朝代：明
体裁：七言律诗

辛勤百战为山河，束马悬锋鬓已皤。吴下诸生推杜预，关西老将忆廉颇。挥毫烂熳头风檄，击缶苍茫耳热歌。记取鹰扬非少壮，莫将芒角自镌磨。
奉赠太傅崇明侯 其四 武杜公诗四首
作者：钱谦益
朝代：明
体裁：七言律诗

能以三明并四夔，惇诗说礼古人为。定襄行卷经年富，魏国奚囊镇日随。插架绿枪依笔格，衔靴霜刃挂书帷。车攻愿嗣清风颂，自拓岐阳石鼓碑。
奉酬山海督师袁公兼喜关内道梁君将赴关门二首·其一
作者：钱谦益
朝代：明
体裁：七言律诗

临渝今是国储胥，锁钥东门万革车。匡坐油幢临虏使，横磨墨盾草邮书。莺啼大纛连营静，月出雄关列灶虚。蚤晚师中得梁慬，度辽长策为君摅。
奉酬山海督师袁公兼喜关内道梁君将赴关门二首·其二
作者：钱谦益
朝代：明
体裁：七言律诗

贳酒论兵儤直馀，青灯宾从俨前除。扫犁羡尔谋方老，表饵惭吾术已疏。甲第金铺鱼钥管，景钟铁索雁行书。白山好勒磨厓颂，衰晚何因借后车。
如此过两年
作者：钱谦益
朝代：明
体裁：古风

兀坐牢户中，日长苦迢遰。四季皆惨悽，六时自钳釱。三伏有煎熬，八寒无代替。有日天苍凉，无风气阴曀。晷短方偃息，夜永又啽呓。墙屋鼠啁啾，床第鬼排挤。生憎日轮出，长患天门闭。矛头岂容淅，户限何当憩。遥遥度一日，当以一岁计。暂看杯度别，瞥见铜人制。二百八十日，强半彭祖世。如此过两年，便算八百岁。
姚叔祥过明发堂共论近代词人戏作绝句十六首·其一
作者：钱谦益
朝代：明
体裁：七言绝句

姚叟论文更不疑，孟阳诗律是吾师。溪南诗老今程老，莫怪低头元裕之。
姚叔祥过明发堂共论近代词人戏作绝句十六首·其七
作者：钱谦益
朝代：明
体裁：七言绝句

当筵纵笔曹能始，帘阁焚香尹子求。蜀道闽山难接席，眼中二老并风流。
姚叔祥过明发堂共论近代词人戏作绝句十六首·其三
作者：钱谦益
朝代：明
体裁：七言绝句

峥嵘汤义出临川，小赋新词许并传。何事后生饶笔舌，偏将诗律议前贤。
姚叔祥过明发堂共论近代词人戏作绝句十六首·其九
作者：钱谦益
朝代：明
体裁：七言绝句

关陇英才未易量，刮磨何李竞丹黄。吴中往往饶才笔，也炷娄江一瓣香。
姚叔祥过明发堂共论近代词人戏作绝句十六首·其二
作者：钱谦益
朝代：明
体裁：七言绝句

一代词章孰建镳，近从万历数今朝。挽回大雅还谁事，嗤点前贤岂我曹。
姚叔祥过明发堂共论近代词人戏作绝句十六首·其五
作者：钱谦益
朝代：明
体裁：七言绝句

玄宰天然翰墨香，半庵博雅擅青箱。残膏剩馥依然在，约略流风近子昂。
姚叔祥过明发堂共论近代词人戏作绝句十六首·其八
作者：钱谦益
朝代：明
体裁：七言绝句

画笔南翔妙入神，晚年篇翰更清新。和陶近爱归昌世，也是风流澹荡人。
姚叔祥过明发堂共论近代词人戏作绝句十六首·其六
作者：钱谦益
朝代：明
体裁：七言绝句

楚国三袁季绝尘，白眉谁与仲良伦。过都历块皆神骏，秋驾何当与细论。
姚叔祥过明发堂共论近代词人戏作绝句十六首·其十
作者：钱谦益
朝代：明
体裁：七言绝句

石言雁字并纷如，点鬼穷时又祭鱼。台阁词章衣钵在，柯亭刘井半丘墟。
姚叔祥过明发堂共论近代词人戏作绝句十六首·其十一
作者：钱谦益
朝代：明
体裁：七言绝句

不服丈夫胜妇人，昭容一语是天真。王微杨宛为词客，肯与钟谭作后尘。
姚叔祥过明发堂共论近代词人戏作绝句十六首·其十三
作者：钱谦益
朝代：明
体裁：七言绝句

埽花删竹吴桥句，食叶游鱼扬补诗。安得屏风谱佳什，且将团扇写清词。
姚叔祥过明发堂共论近代词人戏作绝句十六首·其十二
作者：钱谦益
朝代：明
体裁：七言绝句

草衣家住断桥东，好句清如湖上风。近日西陵誇柳隐，桃花得气美人中。
姚叔祥过明发堂共论近代词人戏作绝句十六首·其十五
作者：钱谦益
朝代：明
体裁：七言绝句

王绩乡人笑子虚，兔园典册竟何如。凭君若问金条脱，解道南华是僻书。
姚叔祥过明发堂共论近代词人戏作绝句十六首·其十六
作者：钱谦益
朝代：明
体裁：七言绝句

梁溪欣赏似南村，甲乙丹铅静夜论。丽句清词堪大嚼，老夫只合过屠门。
姚叔祥过明发堂共论近代词人戏作绝句十六首·其十四
作者：钱谦益
朝代：明
体裁：七言绝句

安期下笔无停手，元叹撚毫正苦心。�得老夫双眼饱，探箱拂壁每长吟。
姚叔祥过明发堂共论近代词人戏作绝句十六首·其十四
作者：钱谦益
朝代：明
体裁：七言绝句

安期下笔无停手，元叹撚毫正苦心。𦣔得老夫双眼饱，探箱拂壁每长吟。
姚叔祥过明发堂共论近代词人戏作绝句十六首·其四
作者：钱谦益
朝代：明
体裁：七言绝句

高杨文沈久沉埋，溢缥盈缃粪土堆。今体尚馀王百谷，百年香艳未成灰。
姚叔祥过明发堂共论近代词人戏作绝句十六首陌上花乐府三首东坡记吴越王妃事也临安道中感而和之和其词而反其意以有寄焉·其一
作者：钱谦益
朝代：明
体裁：七言绝句

陌上花开正掩扉，茸城草绿雉媒肥。狂夫不合堂堂去，小妇翻歌缓缓归。
姬太仆墓道歌
作者：钱谦益
朝代：明
体裁：古风

华州城南七尺坟，渭水萦纡绕墓门。劈华巨灵难渫恨，并阙仙掌与招魂。冢中碧血为乳潼，扶养松楸作梁栋。秦地争看下马陵，雒阳尚说思乡梦。庐山起冢并崔巍，雍门鼓琴何足哀。冢侧正须何点住，植花浇酒为君来。
娄江谣五首·其一
作者：钱谦益
朝代：明
体裁：七言绝句

赤丸宵伏白丸藏，片檄横飞不下堂。柳市高楼闻夜语，桓东记取少年场。
娄江谣五首·其三
作者：钱谦益
朝代：明
体裁：七言绝句

叉衣上马绝飞埃，百石弓弦霹雳开。千骑跨坊传炬火，使君海岸射潮回。
娄江谣五首·其二
作者：钱谦益
朝代：明
体裁：七言绝句

退衙开卷一儒生，帘阁茶烟一缕清。官烛夜阑铃索静，铜签遥应读书声。
娄江谣五首·其五
作者：钱谦益
朝代：明
体裁：七言绝句

皇天老眼讵茫茫，谁把民谣达上苍。天若可怜穷百姓，便升州守做都堂。
娄江谣五首·其四
作者：钱谦益
朝代：明
体裁：七言绝句

英年白晰气如虹，下马文章上马弓。吴下儿郎应错认，周郎那复在江东。
婺州怀古
作者：钱谦益
朝代：明
体裁：七言律诗

炮车犹并日车红，当道空传一老熊。野鸟凄凉啼废垒，纤儿啁晰笑行宫。中天赤字开明祖，午夜朱旗闪越公。独有鸬鹚如夙昔，双溪省识钓鱼翁。
婺归以酒炙饷韩兄古洲口占为侑
作者：钱谦益
朝代：明
体裁：七言律诗

好事何人问子云，一甘逸少与谁分。酒甜未许输香蜜，炙美真堪遗细君。大嚼可须回白首，浅斟犹忆醉红裙。暗窗饭罢摩双眼，硬纸黄庭向夕曛。
嫁女词
作者：钱谦益
朝代：明

中堂何喧阗，明烛耀银釭。箱帘启萎蕤，刀尺声硠硠。大姊裁罗襦，小妹熨裤裆。邻女赠锦段，双双绣鸳鸯。阿母鬓婆娑，篝镫理中裳。阿母向我言，抚汝娇且长。十载违汝家，憔悴类媰孀。轻轩宵在门，重整嫁时装。女行欣有家，阿母心内伤。牵衣向阿母，背指镫烛光。女身如明烛，影在阿母旁。有家亦云久，结缡在高堂。云胡背君子，不得奉尊章。归宁十余载，道路阻且长。欲绝忍弃捐，欲往河无梁。戢身事慈母，顾影守帷房。独坐亲图史，行步施珩璜。怀哉《芣苡》诗，诵彼浥露章。岂若鲁洁妇，陌上行采桑。菟丝生陂田，终不慕高冈。芙蓉悴秋风，其名为拒霜。我生不有命，胡为怨空床。空床虽独守，终然念所天。主人良高卧，臧获偷晏安。薪突谁与徙，井臼或不完。祭祀废春割，寇盗隳墙垣。百忧搅我心，逼迸不得言。捶床复倒枕，岂为儿女叹。终身一与齐，弃捐永相关。况我非弃妇，何能不汍澜。不见漆室女，倚柱起长叹。长叹亦何为，会合当有期。怀君双明珠，中夜生光辉。沈渊何足悼，光彩谅不亏。缟衣与綦巾，理我嫁时衣。袨服及春风，何能待秋时。丑妇憎明镜，众女疾娥眉。琴瑟贵静好，闭户理朱丝。行行远阿母，回头涕涟洏。翩翩辞归燕，向我飞差池。
嫁女词四首·其一
作者：钱谦益
朝代：明
体裁：古风

中堂何喧阗，明烛耀银缸。箱帘启萎蕤，刀尺声硠硠。大姊裁罗襦，小妹熨裤裆。邻女赠锦段，双双绣鸳鸯。阿母鬓婆娑，篝灯理中裳。阿母向我言，抚汝娇且长。十载违汝家，顿悴类媰孀。轻轩宵在门，重整嫁时装。女行欣有家，阿母心内伤。牵衣告阿母，背指灯烛光。女身如明烛，影在阿母旁。
嫁女词四首·其三
作者：钱谦益
朝代：明
体裁：古风

空床虽独守，终然念所天。主人良高卧，臧获偷晏安。薪突谁与徙，井臼或不完。祭祀废舂割，寇盗隳墙垣。百忧搅我心，逼迸不得言。搥床复倒枕，岂为儿女欢。终身一与齐，弃捐永相关。况我非弃妇，何能不汍澜。不见漆室女，倚柱起长叹。
嫁女词四首·其二
作者：钱谦益
朝代：明
体裁：古风

有家亦云久，结缡在高堂。云胡背君子，不得奉尊章。归宁十馀载，道路阻且长。欲绝忍弃捐，欲往河无梁。戢身事慈母，顾影守帷房。独坐亲图史，行步施珩璜。怀哉芣苡诗，诵彼浥露章。岂若鲁洁妇，陌上行采桑。菟丝生陂田，终不慕高冈。芙蓉悴秋风，其名为拒霜。我生不有命，胡为怨空床。
嫁女词四首·其四
作者：钱谦益
朝代：明
体裁：古风

长叹亦何为，会合当有期。怀君双明珠，中夜生光辉。沈渊何足悼，光彩谅不亏。缟衣与綦巾，理我嫁时衣。袨服及春风，何能待秋时。丑妇憎明镜，众女疾蛾眉。琴瑟贵静好，闭户理朱丝。行行远阿母，回头涕涟洏。翩翩辞归燕，向我飞差池。
孙郎长筵劝酒歌
作者：钱谦益
朝代：明
体裁：古风

人间何处开笑口，愦闷试问黄衣叟。乌黔鹄白谁使然，鼻�眉横亦希有。君不见彭篯孙子八十翁，头童鬓秃两耳聋。客来称寿百不应，反踢蹀惰追儿童。又不见孙郎三十英妙年，兰成射策争先鞭。华堂高会称燕喜，撞钟伐鼓开长筵。长筵锦绣裹吾谷，对酒西湖泛晴渌。褒衣宿素撰致语，小队云蓝度新曲。主人燕客露未晞，千金为寿徵歌诗。满堂词人齐授简，老翁曳杖前致辞。君家门第不可当，青油畅毂尚书郎。迩来科名尤烜赫，彝陵潮来塔放光。毳帐前头海子侧，潼酒驼羹赐颜色。柏梁笔札传拂庐，槐木音声动乡国。东门铜狄不相待，麻姑筵前见桑海。燕山马角可怜生，杨州鹤背知谁在。天关海口未通津，银海又报生埃尘。渔阳白雀自宾主，鱼凫杜宇犹君臣。江村夏冰冬起雹，东邻田父额生角。诅神何用□实沉，骂鬼袛应倩方朔。春光淡沱春寒轻，春女如花春酒盈。一杯便可邀常醉，一笑何妨喝月行。如此郎君如此老，黄发青春各言好。寻花长与莺燕群，酿酒莫被鱼龙恼。为君长谣劝酒歌，老颠欲裂舞婆娑。即看红豆花开候，恰是蟠桃一度过。
孙郎长筵劝酒歌
作者：钱谦益
朝代：明
体裁：古风

人间何处开笑口，愦闷试问黄衣叟。乌黔鹄白谁使然，鼻𥪡眉横亦希有。君不见彭篯孙子八十翁，头童鬓秃两耳聋。客来称寿百不应，反踢蹀惰追儿童。又不见孙郎三十英妙年，兰成射策争先鞭。华堂高会称燕喜，撞钟伐鼓开长筵。长筵锦绣裹吾谷，对酒西湖泛晴渌。褒衣宿素撰致语，小队云蓝度新曲。主人燕客露未晞，千金为寿徵歌诗。满堂词人齐授简，老翁曳杖前致辞。君家门第不可当，青油畅毂尚书郎。迩来科名尤烜赫，彝陵潮来塔放光。毳帐前头海子侧，潼酒驼羹赐颜色。柏梁笔札传拂庐，槐木音声动乡国。东门铜狄不相待，麻姑筵前见桑海。燕山马角可怜生，杨州鹤背知谁在。天关海口未通津，银海又报生埃尘。渔阳白雀自宾主，鱼凫杜宇犹君臣。江村夏冰冬起雹，东邻田父额生角。诅神何用□实沉，骂鬼袛应倩方朔。春光淡沱春寒轻，春女如花春酒盈。一杯便可邀常醉，一笑何妨喝月行。如此郎君如此老，黄发青春各言好。寻花长与莺燕群，酿酒莫被鱼龙恼。为君长谣劝酒歌，老颠欲裂舞婆娑。即看红豆花开候，恰是蟠桃一度过。
孟冬十六日偕河东君自芙蓉庄泛舟拂水瞻拜先茔将有事修葺感叹有赠效坡公上巳之作词无伦次
作者：钱谦益
朝代：明
体裁：古风

世间虚名巧相左，南箕北斗常欺我。村庄自昔号芙蓉，窃红落紫无一朵。况复西风捲浊浪，水浸篱门潮打座。摊书仰屋百不快，与君聊鼓西山柁。我家丘垄拂水西，屏山镜水天所贻。涧水悬流云浪叠，堤树回合虹霓垂。丧乱奔波缺洒扫，负土誓墓心参差。每惊秋风响松栝，常怀夜雨鸣棠梨。佳城郁郁掩地胏，草木升长禽鱼滋。彝陵沈灰息漂荡，陆浑新火回赫熹。玄武中天遣环卫，神灯午夜悬灵旗。万里黄山在何许，清秋白露空嗟咨。与君瞻拜共沾洒，残生嬴得松楸在。冯君拮据理菟裘，放我萧閒居畏垒。新丰枌榆剪椔翳，平泉花果护蔀蕾。枝撑蟹舍傍沧浪，摒挡渔庄听�乃。癸亭夜月闻旧咏，丙舍朝阳发新彩。炊饭胡麻正好种，酿酒菊花旋应采。秋原落日耦耕孤，春野新晴馌耕待。生涯于陵同灌园，世事麻姑问沧海。夫负妻戴良可师，鹭侣鸥盟终不改。是时小春十月天，万株红满千株颠。白帝自誇冬藏富，青女不仗春工妍。北斗朱旗互闪烁，炎光火伞相后先。衣锦城中花尽醉，将军树上枝欲燃。五百年来汉东国，山川文绣仍依然。朱颜弥惜丹黄候，白头肯受霜风怜。停车酌酒成一笑，坐觉妍煖回芳年。白云丹枫晚逾好，夕阳重上西湖船。
孟冬十六日偕河东君自芙蓉庄泛舟拂水瞻拜先茔将有事修葺感叹有赠效坡公上巳之作词无伦次
作者：钱谦益
朝代：明
体裁：古风

世间虚名巧相左，南箕北斗常欺我。村庄自昔号芙蓉，窃红落紫无一朵。况复西风捲浊浪，水浸篱门潮打座。摊书仰屋百不快，与君聊鼓西山柁。我家丘垄拂水西，屏山镜水天所贻。涧水悬流云浪叠，堤树回合虹霓垂。丧乱奔波缺洒扫，负土誓墓心参差。每惊秋风响松栝，常怀夜雨鸣棠梨。佳城郁郁掩地胏，草木升长禽鱼滋。彝陵沈灰息漂荡，陆浑新火回赫熹。玄武中天遣环卫，神灯午夜悬灵旗。万里黄山在何许，清秋白露空嗟咨。与君瞻拜共沾洒，残生嬴得松楸在。冯君拮据理菟裘，放我萧閒居畏垒。新丰枌榆剪椔翳，平泉花果护蔀蕾。枝撑蟹舍傍沧浪，摒挡渔庄听𣢾乃。癸亭夜月闻旧咏，丙舍朝阳发新彩。炊饭胡麻正好种，酿酒菊花旋应采。秋原落日耦耕孤，春野新晴馌耕待。生涯于陵同灌园，世事麻姑问沧海。夫负妻戴良可师，鹭侣鸥盟终不改。是时小春十月天，万株红满千株颠。白帝自誇冬藏富，青女不仗春工妍。北斗朱旗互闪烁，炎光火伞相后先。衣锦城中花尽醉，将军树上枝欲燃。五百年来汉东国，山川文绣仍依然。朱颜弥惜丹黄候，白头肯受霜风怜。停车酌酒成一笑，坐觉妍煖回芳年。白云丹枫晚逾好，夕阳重上西湖船。
孟阳冢孙念修自松圆过访口占送别二首·其一
作者：钱谦益
朝代：明
体裁：七言律诗

松圆孙子见扶床，执手惊看似我长。有几故人今宰木，无多世界又沧桑。何年渍酒浇丘垄，旧日题诗漫草堂。已悟前尘知影事，临风收却泪千行。
孟阳冢孙念修自松圆过访口占送别二首·其二
作者：钱谦益
朝代：明
体裁：七言律诗

禅榻书窗面石城，香灯茶碗记逢迎。朝阳有客寻閒咏，落日何人看耦耕。碧血夜台应面慰，绛云灰劫定魂惊。千愁万恨从钩锁，枨触今朝为汝行。
孟阳载酒就余同饮余方失子叠前韵志感
作者：钱谦益
朝代：明
体裁：七言律诗

别后春醪忆共持，多君载取慰相思。岂知河朔开尊日，正是延陵丧子时。醉死却输刘白早，忧来还恨杜康迟。淋漓戏墨灯前事，涴壁书窗更泥谁。
宋比玉过访虞山将别以六绝句为赠·其一
作者：钱谦益
朝代：明
体裁：七言绝句

落叶萧萧响径莎，儿童却扫迟相过。看君漫灭怀中刺，恰称閒门有雀罗。
宋比玉过访虞山将别以六绝句为赠·其三
作者：钱谦益
朝代：明
体裁：七言绝句

五斗酒应饶下物，八分书足张吾军。疏窗小閤初冬夜，月落歌残可少君。
宋比玉过访虞山将别以六绝句为赠·其二
作者：钱谦益
朝代：明
体裁：七言绝句

突兀长篇赋荔支，主文谲谏起人思。歌楼酒壁从挥洒，且莫流传讽谕诗。
宋比玉过访虞山将别以六绝句为赠·其五
作者：钱谦益
朝代：明
体裁：七言绝句

疁水休为长铗歌，州民地主迟君多。南翔便是西州路，匣砚囊琴忍再过。
宋比玉过访虞山将别以六绝句为赠·其六
作者：钱谦益
朝代：明
体裁：七言绝句

茸城寒月正如规，列屋徵歌斗十眉。寄语主人应醉客，莫嫌宋玉有微词。
宋比玉过访虞山将别以六绝句为赠·其四
作者：钱谦益
朝代：明
体裁：七言绝句

吾谷丹黄似梦中，经过每欲吊西风。诗朋禅侣凋残后，也似霜林几树枫。
宝应舟次寄李素臣年侄
作者：钱谦益
朝代：明
体裁：七言律诗

津亭何处不沧桑，况复淮南指白杨。冠剑丁年唐进士，泥涂亥字鲁灵光。吴航雁起残更火，楚幕乌啼半夜霜。容貌恐君难识我，且凭音响撼仓琅。
客涂有怀吴中故人六首 其一 王同知孟夙
作者：钱谦益
朝代：明
体裁：七言律诗

衣钵萧然寄石盂，又乘单舸上匡庐。生平尚有须眉在，踪迹真成鹤鹭如。莲叶漏残秋雨后，菊花香澹夜禅初。邮亭莫笑奔趋数，也是云堂一宿馀。
客涂有怀吴中故人六首 其三 王佥事淑士
作者：钱谦益
朝代：明
体裁：七言律诗

吴趋车马竞豗喧，中有幽人独寤言。红药授书怀北郭，青灯读易想南园。斋心梵夹时翻阅，抱膝长编自讨论。安得丹铅从所好，与君风雪闭重门。
客涂有怀吴中故人六首 其二 李先辈长蘅
作者：钱谦益
朝代：明
体裁：七言律诗

锁院文章京雒尘，篝灯每共话酸辛。青袍奉母谁如子，席帽趋时自有人。精舍翻经招净侣，晴窗斗墨趁閒身。明年相约桃花水，一笑清溪整角巾。
客涂有怀吴中故人六首 其五 周吏部景文
作者：钱谦益
朝代：明
体裁：七言律诗

独鹤鸡群自寡俦，三閒老屋日西头。夜抽架筴随儿读，晨撷园蔬享妇羞。共许清通持水镜，还期淳朴挽风流。三原旧事吾能记，老妪携钱出买油。
客涂有怀吴中故人六首 其六 郑吉士谦止
作者：钱谦益
朝代：明
体裁：七言律诗

疏草流传重石渠，身为教学在田庐。百篇自可寻师友，一室还堪给埽除。赤壁襟期风月笛，台州酝藉画诗书。耗磨岁月多能事，莫遣萧骚鬓发疏。
客涂有怀吴中故人六首 其四 文状元文起
作者：钱谦益
朝代：明
体裁：七言律诗

萧然襆被出都城，此日班行系重轻。不是翰林增谏草，谁令天子放门生。阶前警鹤谙琴德，竹里迁莺和友声。绿浪红栏佳丽地，思君白月照柴荆。
宫之右有桃源洞天壁閒有故扬州太守刘铎访张躐蹋诗版
作者：钱谦益
朝代：明
体裁：七言律诗

别馆玄都小洞天，刘郎诗版尚依然。曾闻鲁国为兵解，又恐嵇康未学仙。流水落花看小劫，兔葵燕麦记前缘。留题聊示桃源叟，遇问津人莫漫传。
宿文殊院夜起看月
作者：钱谦益
朝代：明
体裁：七言绝句

三十六峰月魄里，老僧夜唤神鸦起。空山午夜光景微，濛濛薄雾沾人衣。
宿桃源庵作短歌题壁示药谷主人佘抡仲
作者：钱谦益
朝代：明
体裁：古风

天都诸峰屏障开，白龙潭水绿浪回。浴罢汤池暝投宿，流泉午夜如崩雷。溪山至此非尝调，主人卜筑领其要。刻疏云气排窗棂，穿穴烟岚置堂奥。山中辛夷花放荣，世上桃李俱落英。却笑仙源迷子骥，还缘药谷访容成。老僧三年不出户，盖头莫为诛茅误。雨后黄山更奇绝，看我青鞋去时路。
宿迁
作者：钱谦益
朝代：明
体裁：七言律诗

枕畔车轮又一宵，荻帘土锉共萧条。栈争恶草驴言怒，炊仗残通马意骄。野集烟稀知罄尽，春田兆坼见龟焦。溺人强笑谁相问，莫以愆阳叹圣朝。
宿鸳湖偶题
作者：钱谦益
朝代：明
体裁：七言绝句

烟水迢迢与梦长，一般灯火两般霜。鸳鸯湖上人相并，燕子楼中夜未央。
寄东江毛总戎
作者：钱谦益
朝代：明
体裁：七言律诗

鸭绿江头建鼓旂，閒关百战壮军威。青天自许孤忠在，赤手亲擒叛将归。夜静举烽连鹿岛，月明传箭过鼍矶。纷纷肉食皆臣子，绝域看君卧铁衣。
寄东江毛总戎
作者：钱谦益
朝代：明

鸭绿江头建鼓旂，间关百战壮军威。青天自许孤忠在，赤手亲擒叛将归。夜静举烽连鹿岛，月明传箭过鼍矶。纷纷肉食皆臣子，绝域看君卧铁衣。
寄严道彻太守二首·其一
作者：钱谦益
朝代：明
体裁：七言律诗

侍帝官如谪籍初，一麾况复早县车。蒲团巳悟拈花案，尺素争传倒薤书。仙馆岩厓君旧筑，樵阳图籍我新疏。吴门采药应相待，侯枣阳桃好共锄。
寄严道彻太守二首·其二
作者：钱谦益
朝代：明
体裁：七言律诗

朝班点罢即仙班，不出朱门亦闭关。为问君平能市隐，何如长史驻人閒。银筒大药云尝护，石井神丹暮自还。行过华阳重回首，如今乌目是虞山。
寄侯豫瞻督学江西
作者：钱谦益
朝代：明
体裁：七言律诗

水鉴清时吏部郎，持衡专得典文章。濯肠篆籀吞江水，炫目蛟龙瞩斗芒。励俗蒸尝先两庙，采风词翰继三王。停车五乳峰前院，为我重拈一瓣香。
寄刘大将军
作者：钱谦益
朝代：明
体裁：七言律诗

头頞参差出五兵，冲锋掠阵更专征。泰山石砺千行剑，清济流环万垒营。掷地漆颅供饮器，漂池血沈蘸题名。箧中亦有阴符在，悔挟陈编作老生。
寄怀岭外四君诗 其一 金道隐使君
作者：钱谦益
朝代：明
体裁：七言律诗

朔雪横吹铜柱残，五溪云物泪汍澜。法筵臈食仍周粟，坏色条衣亦汉官。毕落禅枝除鸽怖，多罗佛钵护龙蟠。菰芦一老香灯畔，遥祝金轮共夜阑。
寄怀岭外四君诗 其三 姚以式侍御
作者：钱谦益
朝代：明
体裁：七言律诗

论交直并纪群看，隔岁音书蜡纸残。捧日君能依北户，临风我自滞南冠。三湘天转红云近，八桂风回白简寒。衰晚尚期持斗酒，属车尘下候回銮。
寄怀岭外四君诗 其二 刘客生詹端
作者：钱谦益
朝代：明
体裁：七言律诗

桑盖重重捧日年，横经演浩已流传。叔皮河陇虚推命，越石幽并枉抗笺。蜀国有烟嘘火并，秦庭无泪洒冰天。钟山旧日追游地，金粟堆前叫杜鹃。
寄怀岭外四君诗 其四 咏东皋新竹寄留守孙翰简
作者：钱谦益
朝代：明
体裁：七言律诗

笋根苞粉尚离离，裂石穿云岭外知。祖干雪霜催老节，孙篁烟霭护新枝。紫泥汗简连编缀，青社分符奕叶垂。昨夜春雷喧北户，老夫欣赋箨生诗。
寄榆林杜韬武总戎
作者：钱谦益
朝代：明
体裁：七言律诗

不离戎马作书蟫，百战功劳口不谈。黄发老谋秦蹇叔，轻裘方略杜征南。车嫌生耳还推毂，剑笑成衣自出函。莫厌将坛求解脱，清凉居士即瞿昙。
寄江上李次公故侍御仲达之父
作者：钱谦益
朝代：明
体裁：七言律诗

黄田港口足烟波，席帽山头明月多。旧事总归风伯讼，新声都付雪儿歌。香湾夜雨催桃李，钓浦春风动绮罗。花坞药阑应次第，好留昔酒待经过。
寄泽州张吏部四十韵方闻屯留暴给谏之讣诗末悼之兼怀张藐姑甘州
作者：钱谦益
朝代：明
体裁：古风

前年入都门，逢君戒徒御。班马鸣路岐，斜日寺门暮。冲风起御沟，落叶满行路。沧海忽飏尘，市朝了非故。君既自免归，余亦见抵去。小人无远虑，戢身守沮洳。袯襫即田功，笭箵省鱼具。公上给耕桑，伏腊俟牧酤。屏迹徒墙面，端居类穴处。痴痴钻纸蝇，兀兀蛀书蠹。黥劓刑或免，躄颡疾巳痼。吾衰何足云，终焉其殆庶。闻君方乐志，筑室理园圃。王屋面轩窗，天井负楹柱。丹林被翳荟，沁水径回互。林峦却复迎，烟霭溃还聚。花药春荣繁，燕麦冬暄布。潜藏养气志，荡涤放情愫。明月见啸歌，清风起毫素。鸣鹤哀居贞，渐鸿贵仪羽。三晋饶云山，中条郁西顾。秀发著眉宇，屈盘俨负护。风堤绛守池，览照王官墓。参井畜气润，灵境神所居。被褐矜怀抱，登朝好修嫭。掩抑避谣诼，局促事翁妪。一朝谢羁绁，惧梦喜得寤。游观极俯仰，天其为君助。人生皆旅人，劳劳苦寄寓。功名如轻尘，富贵比危露。嵯峨暴公子，柩车出通潞。淖约藐姑人，荷戈酒泉戍。膏火自煎熬，驷马带倾仆。不见黑头公，策免羡徒步。修门杳何期，灵璅邈难诉。脱发宁恋梳，截足肯适屦。有酒且当歌，方时莫量雨。盛壮欣乐康，晼晚足暇豫。看君鹍鹏游，笑我尺鴳举。长谣匪遂歌，聊以代晤语。
寄淮上阎再彭春西草堂·其一
作者：钱谦益
朝代：明
体裁：五言律诗

西向依风叹，南枝择木谋。艰难仍有步，顾眷岂无头。策赐金天醉，盘辞渭水愁。美人行万舞，山隰思悠悠。
寄淮上阎再彭春西草堂·其二
作者：钱谦益
朝代：明
体裁：五言律诗

长淮南纪水，滔荡汨穷尘。故绛真吾土，陶唐自古民。周诗太原什，晋问柳州文。他日论都赋，东西定主宾。
寄湖州官使君兼简圣野
作者：钱谦益
朝代：明
体裁：七言律诗

白蘋州水净琉璃，正是亭皋叶下时。午夜使君能对客，癸亭才子共题诗。清苕风物宜茶事，下若戈鋋似酒旗。拟傍玄真青箬笠，鸥波先与托微词。
寄督漕张御史二首·其一
作者：钱谦益
朝代：明
体裁：七言律诗

匝地烽烟避海漕，普天飞挽涌云涛。羯奴岂识敖仓计，庾氏徒烦仰屋劳。川渎效灵输万斛，鱼龙衔尾护千艘。至尊旰食临东渭，鼓吹延君建节旄。
寄督漕张御史二首·其二
作者：钱谦益
朝代：明
体裁：七言律诗

渔阳辽海尚纷拿，粳稻东吴岁运赊。铁瓮云帆连析木，金堤春水泛桃花。过淮燕赏兼歌杜，抵潞风光正及瓜。一石几钟凭奏报，忍令膏血等泥沙。
寄答闽中陈先辈二首·其一
作者：钱谦益
朝代：明
体裁：七言律诗

秋堂过雨一灯凉，秋士书来意苦伤。落第君应悲失马，休官吾已笑亡羊。渐抛团扇恩情在，欲采芙蓉道路长。廿载相思频命驾，不成一水限河梁。
寄答闽中陈先辈二首·其二
作者：钱谦益
朝代：明
体裁：七言律诗

屠龙谁子正纵横，谈虎何人不震惊。圣代又闻收放士，老夫弥欲感馀生。昆冈燎后山仍在，砥柱镌来水自平。剩欲与君论信宿，凉风先巳款柴荆。
寄荅广东孙方伯恭甫
作者：钱谦益
朝代：明
体裁：七言律诗

摊书泼墨笑穷忙，散发萧然作报章。阁笔为君尝异味，开函知我爇名香。清斋荔子充堂食，长日蕉阴转印床。会得故人詶赠意，披襟分取北窗凉。
寄西蜀尹子求使君二首·其一
作者：钱谦益
朝代：明
体裁：七言律诗

歌残棋罢曲廊东，笑语依然礀户空。万里音书灯火外，十年身世雨声中。黄杨节比馀生在，苦笋心期晚岁同。约略封题重搔首，并将花信寄春风。
寄西蜀尹子求使君二首·其二
作者：钱谦益
朝代：明
体裁：七言律诗

帘阁焚香道气和，雷琴晋帖手摩挲。诗依岁月偕苍老，才与功名未折磨。秋水每将河伯笑，春风自度雪儿歌。轻红重碧犹能赋，惆怅难随鸟翼过。
寄许文玉
作者：钱谦益
朝代：明
体裁：七言律诗

敢谓前贤畏后生，纪群交谊古人情。家庭实有晨昏助，乡里虚传月旦评。贳酒悲歌怜北寺，明灯布席想南荣。啼猿唳鹤君休叹，并与嘤鸣作友声。
寄赠下邳李条侯二首·其一
作者：钱谦益
朝代：明
体裁：七言律诗

青箱白袷道衣閒，满月雕弓手自弯。蜡屐远寻娄敬洞，开窗近对子房山。白连沧海云千叠，碧漫圯桥水一湾。书剑溪堂鞍马客，夜深灯火射潮还。
寄赠下邳李条侯二首·其二
作者：钱谦益
朝代：明
体裁：七言律诗

下邳桥水浸黄沙，授履传书迹未赊。按部风声馀草木，杂耕心血长桑麻。毕箕夜雨悲乌屋，阊阖春风耻燕家。衰老不堪床下卧，为君西笑向天涯。
寄题广陵菽园
作者：钱谦益
朝代：明
体裁：七言律诗

架搆平临邗水涯，隋堤迎却俯尘沙。南塘路识将军第，东阁梅如水部衙。十里珠帘丛腐草，二分明月冷烟花。轻轩奉母承平事，会有新诗补白华。
寄题泰和萧伯玉春浮园十四咏 其一 柳溪
作者：钱谦益
朝代：明
体裁：五言绝句

烟著层层柳，云生面面溪。欲寻垂钓处，咫尺使人迷。
寄题泰和萧伯玉春浮园十四咏 其七 听莺弄
作者：钱谦益
朝代：明
体裁：五言绝句

弱柳依趺坐，晴湖荅梵声。道人曾破戒，把酒听啼莺。
寄题泰和萧伯玉春浮园十四咏 其三 金粟堂
作者：钱谦益
朝代：明
体裁：五言绝句

禅罢月当户，酒醒香满空。寥寥桂花意，荣落任秋风。
寄题泰和萧伯玉春浮园十四咏 其九 宿云墩
作者：钱谦益
朝代：明
体裁：五言绝句

墩深云所归，云去墩仍在。却疑此非墩，亦是云变态。
寄题泰和萧伯玉春浮园十四咏 其二 公安亭
作者：钱谦益
朝代：明
体裁：五言绝句

嘉树阅元宋，芳名有誉处。嗟彼雕朽质，吾亦宥老楮。
寄题泰和萧伯玉春浮园十四咏 其五 婵娟径
作者：钱谦益
朝代：明
体裁：五言绝句

亭亭千个竹，凛凛岁寒姿。要见婵娟质，秋风粉落时。
寄题泰和萧伯玉春浮园十四咏 其八 宜月桥
作者：钱谦益
朝代：明
体裁：五言绝句

风月新秋夜，江山清露中。吹箫更度曲，多此在桥东。
寄题泰和萧伯玉春浮园十四咏 其六 杯山
作者：钱谦益
朝代：明
体裁：五言绝句

山如一酒杯，湖水尝灌注。我好杯中物，还乘此杯渡。
寄题泰和萧伯玉春浮园十四咏 其十 愚山
作者：钱谦益
朝代：明
体裁：五言绝句

江声啮山腰，帆影挂树杪。只疑船舷上，欲戛山头草。
寄题泰和萧伯玉春浮园十四咏 其十一 浮山
作者：钱谦益
朝代：明
体裁：五言绝句

浮山山下水，尽带梅花馥。似怜梅清寒，十里赐汤沐。
寄题泰和萧伯玉春浮园十四咏 其十三 萧斋
作者：钱谦益
朝代：明
体裁：五言绝句

萧辰坐萧斋，纵笔作萧字。他年改精蓝，亦应号萧寺。
寄题泰和萧伯玉春浮园十四咏 其十二 秋声阁
作者：钱谦益
朝代：明
体裁：五言绝句

东风看酒汜，落叶使人悲。不是悲秋士，秋声那得知。
寄题泰和萧伯玉春浮园十四咏 其十四 凫阁
作者：钱谦益
朝代：明
体裁：五言绝句

汎汎水中凫，安眠复徐引。君胡为此阁，知己问詹尹。
寄题泰和萧伯玉春浮园十四咏 其四 芙蓉池
作者：钱谦益
朝代：明
体裁：五言绝句

莲叶何田田，花香荡疏绮。惆怅采莲人，歌声隔秋水。
寇白
作者：钱谦益
朝代：明
体裁：七言律诗

双鬓轻拢首未膏，风怀约略比春涛。问名欲傍香山柳，得姓还从莱国桃。慵倚晚妆残画烛，爱翻新曲倚檀槽。褰帷泛瑟吾能赋，莫谓閒情不似陶。
寒夕文宴再叠前韵是日我闻室落成
作者：钱谦益
朝代：明
体裁：七言律诗

清尊细雨不知愁，鹤引遥空凤下楼。红烛恍如花月夜，绿窗还似木兰舟。曲中杨柳齐舒眼，诗里芙蓉亦并头。今夕梅魂共谁语，任他疏影蘸寒流。
寒夕文燕再叠前韵是日我闻室落成延河东君居之
作者：钱谦益
朝代：明

情尊细雨不知愁，鹤引遥空凤下楼。红烛恍如花月夜，绿窗还似木兰舟。曲中杨柳齐舒眼，诗里芙蓉亦并头。今夕梅魂共谁语？任他疏影蘸寒流。
寒夜梦醒忽得二十八字似是早春宫词
作者：钱谦益
朝代：明
体裁：七言绝句

小阑脩竹绾官梅，淑气先从御柳回。二十五家春宴罢，不知何处是蓬莱。
寒夜记梦题嵬铜土音诗稿
作者：钱谦益
朝代：明
体裁：古风

栏熳一束纸，墨淡字半刓。摩挲不辨文与字，膋脂肺肾互郁盘。无乃苌弘之，血弘演之肝行间。悉窣手牵掣，口哦不断百怪攒。阴火吹风扑灯烛，鬼车载鬼嚎檐端。须臾神鬼怒交斗，朱旗闪烁朱轮殷。相柳食山腥未慗，刑天争神舞不閒。天吴罔两助声势，海水矗立地轴掀。孤灯明灭胸撞击，抚枕忽漫升天关。天门詄荡帝肃穆，寥阳侍晨伊旧班。有夫披发叫无辜，撼阍摇动仓琅镮。帝心殊慜恻，慰劳涕泪潸。趣令浴堂具汤沐，被以霞帔加星冠。湔韨颈上血，浇沃径寸丹。日宫天子命收取，化为日中阳乌赤色鸾。绰约彼三姬，参差泪汍澜。花愁雨泣不忍睹，冰心玉节谁犯干。蕊珠宫中传册命，云衣雾縠非绮纨。命从湘君夫人享秩祀，锡以湘竹之节声珊珊。俄闻六丁召神官，四五八部齐登坛。日矛前驱，天驷后奔。电光射目睫，霹雳穿耳根。迷离眩晕揩睡眼，雷车犹掉云旗翻。掀帘惝恍已亭午，白日正照红阑杆。
寒夜闻姬人语戏作
作者：钱谦益
朝代：明
体裁：七言律诗

衣篝寒覆五更霜，枕畔车鸣梦许长。逐客并无员外置，姬人犹说侍中郎。绿衣公论吾何恃，红粉流年汝未忘。渐喜花朝近生日，拟裁致语慰凄凉。
寒食
作者：钱谦益
朝代：明
体裁：七言律诗

客舍萧萧寄病身，落花寂寂度佳晨。忽闻寒食为今日，始觉风光巳暮春。名酒尽难禁独夜，好莺啼不趁愁人。吾生从道浑如梦，是梦何须太苦辛。
寒食偕孟阳璧甫山行饭破山寺
作者：钱谦益
朝代：明
体裁：七言律诗

肩舆作伴览新睛，绿树红芳艳复清。过雨烟峦如拂拭，穿云礀瀑故回萦。频于流水喧中坐，尽向春山好处行。记取今年作寒食，僧房麦饭午钟声。
寒食后一日作
作者：钱谦益
朝代：明
体裁：七言律诗

寒食凄凉作不成，春光取次又清明。孤臣气味愁钻火，故国心情记卖饧。苦恨落花随柳絮，谩劳啼鵙替莺声。东风谁唱吴娘曲，暮雨萧萧闇禁城。
寒食后雨不止书示邻里·其一
作者：钱谦益
朝代：明
体裁：七言律诗

甲子冥冥雨浃旬，愁霖高揖转伤神。今年寒食真无火，何处烟花别有春。呼妇鸠还勤过我，窃脂雀亦窘如人。自惭及物非吾事，早饷邻翁有束薪。
寒食后雨不止书示邻里·其二
作者：钱谦益
朝代：明
体裁：七言律诗

从星不辩毕箕文，行雨谁将点滴分。近霭浑疑平作地，远山直恐化为云。江乡虾蟹还遗种，海国蛇龙敢乱群。拟上天公笺一纸，老农可许绿章闻。
寒食日于王仲雪诸人小集津逮轩
作者：钱谦益
朝代：明
体裁：七言律诗

屐引奚奴杖挂钱，只鸡近局许招延。贫家节物宜寒食，病伎风光似禁烟。茶白还争分火候，桃红欲褪卖饧天。清平要著新诗写，好记崇祯第一年。
寒食日看徐于别妓二首·其一
作者：钱谦益
朝代：明
体裁：七言绝句

落花细雨正佳晨，万树红芳一病身。试看清明寒食候，料量还是未残春。
寒食日看徐于别妓二首·其二
作者：钱谦益
朝代：明
体裁：七言绝句

梨花开尽橘花新，送妓怜君似送春。记取今年作寒食，粥香饧白为何人。
寿丁继之七十四首·其一
作者：钱谦益
朝代：明
体裁：七言律诗

左右风怀七十年，花枝酒海镜台前。每凭青鸟传书信，不欠黄姑下聘钱。无事皱眉常自慰，有人拥髻正相怜。笑他丁令千年后，化鹤归来劝学仙。
寿丁继之七十四首·其三
作者：钱谦益
朝代：明
体裁：七言律诗

曲踊横奔倚少年，金丸玉剑万人前。淳于正合倾三斗，郑尉何曾值一钱。望眼刀头青镜在，吞声江曲白头怜。知君不羡还丹诀，侠骨飞腾即剑仙。
寿丁继之七十四首·其二
作者：钱谦益
朝代：明
体裁：七言律诗

龙汉分明劫外年，灯楼酒舫赤阑前。琴尊自可为三友，花月何曾费一钱。留客恰宜邀笛步，当歌最爱相夫怜。案头老蠹休相笑，食字春蚕岂是仙。
寿丁继之七十四首·其四
作者：钱谦益
朝代：明
体裁：七言律诗

白下藏名七十年，博场酒肆笛床前。传来建业三台曲，留得开元半字钱。荫藉金张那可问，经过赵李总堪怜。系腰莫笑吾衰甚，云母餐来共作仙。
寿冯云将八十·其一
作者：钱谦益
朝代：明
体裁：七言律诗

湖山安隐鹿麋群，映雪堂前夜壑分。耆旧仍推乡祭酒，风流犹说小冯君。笙歌北里尊前月，松柏西陵梦里云。灰劫相存嬴得在，白头袛合醉红裙。
寿冯云将八十·其二
作者：钱谦益
朝代：明
体裁：七言律诗

八十长筵燕笑时，乌纱巾下剩须眉。平生心迹为云将，老去风怀倚雪儿。红药斗鸡金距在，青楼拊马玉钩知。投竿大有飞熊想，莫讶斯干吉梦迟。
将抵德州遣问卢德水
作者：钱谦益
朝代：明
体裁：七言律诗

十载栖迟汗简青，飞鸿渐羽故冥冥。抱经有约寻卢阁，书牍何颜问杜亭。窗下草深埋退笔，床头花尽卧空鉼。披帷想像人斯在，试款衡门一扣扃。
小筑诗十章为邹孟阳作 其四 嘉定李长蘅虞其山王季和
作者：钱谦益
朝代：明
体裁：四言诗

寒食重九，佳节良辰。荐此山蕨，侑以湘莼。湖山旧主，风月新宾。神具醉止，载瞩载欣。
小筑诗十章为邹孟阳作·其一
作者：钱谦益
朝代：明
体裁：四言诗

小筑维何，邹氏之庐。湖山回环，水木翳如。偕彼朋好，惇我诗书。斯晨斯夕，以息以娱。
小筑诗十章为邹孟阳作·其七
作者：钱谦益
朝代：明
体裁：四言诗

凡今之人，岂无师友。崇朝乌集，日中兔走。何如矢心，况念携手。哭绝陈桹，坟鲜渍酒。
小筑诗十章为邹孟阳作·其三
作者：钱谦益
朝代：明
体裁：四言诗

怀人撰德，允搆斯堂。我师我友，木主相望。冯方蝉连，杨闻雁行。祔以寓公，维李及王。
小筑诗十章为邹孟阳作·其九
作者：钱谦益
朝代：明
体裁：四言诗

吾徒烝哉，冠衣楚楚。为弓为冶，尔父尔祖。湖波潮汐，林木仰俯。有风肃然，冯以告汝。
小筑诗十章为邹孟阳作·其二
作者：钱谦益
朝代：明
体裁：四言诗

日月不居，伹年悠悠。邈矣物化，零落山丘。山窗鸟啼，礀户水流。伐木丁丁，友声曷求。
小筑诗十章为邹孟阳作·其五
作者：钱谦益
朝代：明
体裁：四言诗

依依杖函，落落砚席。灯莹残膏，屧俨遗迹。床横清琴，邻奏暮笛。庭户忾然，如闻叹噫。
小筑诗十章为邹孟阳作·其八
作者：钱谦益
朝代：明
体裁：四言诗

抑抑邹生，陈义不渝。小筑虽小，孤山不孤。春秋之日，昔酒一壶。载涤载酹，以祝吾徒。
小筑诗十章为邹孟阳作·其六
作者：钱谦益
朝代：明
体裁：四言诗

在昔苏公，守官于杭。惠勤僧舍，会哭欧阳。六一之泉，芬于椒浆。两高岿然，斯义不亡。
小筑诗十章为邹孟阳作·其十
作者：钱谦益
朝代：明
体裁：四言诗

斯人之徒，昔我同群。安得促地，相彼明禋。作为此诗，诲尔谆谆。先民之思，以勖后人。
小至夜月蚀纪事
作者：钱谦益
朝代：明
体裁：七言律诗

蟾蜍蚀月报黄昏，冬至阳生且莫论。飞上何曾为玉镜，落来那得比金盆。朦胧自绕飞乌羽，昏黑谁招顾兔魂。画尽炉灰人不寐，一星宿火养微温。
小至夜翁孝先兄弟挐舟相邀与寇白泥饮
作者：钱谦益
朝代：明
体裁：七言律诗

银烛何烦照艳妆，十眉端合坐生光。白头未可妨欢笑，红粉犹能恕酒狂。桃叶话残人似梦，莺歌闻罢夜还霜。明朝发兴拌泥饮，莫放愁随一线长。
小至日京口舟中
作者：钱谦益
朝代：明
体裁：七言律诗

病色依然镜里霜，眉閒旋喜发新黄。偶逢客酒浇长至，且拨寒炉泥孟光。抚䯻一灯还共照，飞蓬两鬓为谁伤。阳春欲复愁将尽，弱线分明验短长。
尹西有弃官归觐侨居成都赋长句寄讯西有尝为余上万言书于政地不见省纳故有感慨之言西有子求之子也
作者：钱谦益
朝代：明
体裁：七言律诗

官满曾无担石装，传家共羡汉循良。谈兵磊落如师鲁，谋国频烦论少阳。髀里何当悲老大，膝前应复念疏狂。勒铭筹笔须公等，莫恋西郊一草堂。
山中得范质公司马削籍报闻将卜居吴下喜而有作·其一
作者：钱谦益
朝代：明
体裁：七言律诗

空山小雨破春寒，秋水楼头正倚阑。见说范公新去国，恰如贡禹旧弹冠。旋呼鹤使催花信，更埽渔湾整钓竿。老屋三閒几两屐，相将同入画图看。
山中得范质公司马削籍报闻将卜居吴下喜而有作·其二
作者：钱谦益
朝代：明
体裁：七言律诗

春深草碧阖闾城，梦里华胥自玉京。枚卜名花勾舞蝶，铨除密树引流莺。枪旗碗底观茶战，帜纛尊前试酒兵。莫学䲭夷变名姓，五湖虾菜有谁争。
山庄八景诗 其一 锦峰晴晓
作者：钱谦益
朝代：明
体裁：七言律诗

锦峰云物近平泉，乌榜红栏咽画船。宠柳娇花新节序，采珠拾翠小神仙。明妆影夺山头树，急管声翻水底天。语燕正忙莺又啭，莫辞中酒落花前。
山庄八景诗 其七 梅圃溪堂
作者：钱谦益
朝代：明
体裁：七言律诗

梅花村落傍渔庄，寂历繁英占草堂。雀啅寒烟翻略彴，鹤窥素艳绕回廊。过墙月亚疏枝影，度水风含别礀香。传语缘堤桃李树，好将秾丽报年芳。
山庄八景诗 其三 春流观瀑
作者：钱谦益
朝代：明
体裁：七言律诗

拂水县流万壑连，空山一夜响飞泉。奔为疋练垂三沓，挽作银河向九天。风急蛟龙看喷洒，月明琴筑听潺湲。老农未办为霖手，抱瓮朝来省灌田。
山庄八景诗 其二 香山晚翠
作者：钱谦益
朝代：明
体裁：七言律诗

夕阳楼畔坐帘栊，横抹香山暮霭浓。江上馀霞拖半紫，云头落日逗残红。秋原桑柘千村影，春社牛羊一笛风。西崦人家未昏黑，席门灯火候归翁。
山庄八景诗 其五 水阁云岚
作者：钱谦益
朝代：明
体裁：七言律诗

月观风亭夜半舟，依然帘额夕阳楼。江边水寨馀荒垒，天际郊台没古丘。梯几山容分向背，凭栏云物变春秋。钓矶只在渔湾畔，閒看晴湖下白鸥。
山庄八景诗 其八 酒楼花信
作者：钱谦益
朝代：明
体裁：七言律诗

花厌高楼酒泛卮，登楼共赋艳阳诗。人閒容易催花信，天上分明挂酒旗。中酒心情寒食候，看花伴侣好春时。秾桃正倚新杨柳，横笛朱栏莫放吹。
山庄八景诗 其六 月堤烟柳
作者：钱谦益
朝代：明
体裁：七言律诗

月堤人并大堤游，坠粉飘香不断头。最是桃花能烂熳，可怜杨柳正风流。歌莺队队勾何满，舞雁双双趁莫愁。帘阁琐窗应倦倚，红阑桥外月如钩。
山庄八景诗 其四 秋原耦耕
作者：钱谦益
朝代：明
体裁：七言律诗

罢亚风吹百顷香，秋原正面耦耕堂。宿田为我锄稂莠，卒岁输他穫稻梁。黄犊乌犍经国具，水车秧马救时方。辍耕斗酒还相劳，耳热休歌种豆章。
山庄八景诗苕上吴子德舆次东坡狱中寄子由韵作丁丑纪闻诗六首盖悲余之逮系而喜其狱之渐解也感而和之亦如其前后之次·其一
作者：钱谦益
朝代：明
体裁：七言律诗

锒铛影里见残春，怅恨登朝未杀身。祸遘隐章知汉法，行逢赠策感秦人。途穷漫浪歌山鬼，狱急仓皇礼岳神。金马多生馀诤论，欲临流水證前因。
山阴王大家玉映以小影属题敬赋今体十章奉赠·其一
作者：钱谦益
朝代：明
体裁：七言绝句

季重才名噪若耶，缥囊有女嗣芳华。汉家若采东征赋，彤管先应号大家。
山阴王大家玉映以小影属题敬赋今体十章奉赠·其七
作者：钱谦益
朝代：明
体裁：七言绝句

过雨溪山泼墨浓，清琴徐拂半床风。那知浅绛轻绡里，身在陶家画扇中。
山阴王大家玉映以小影属题敬赋今体十章奉赠·其三
作者：钱谦益
朝代：明
体裁：七言绝句

越绝何人说扫眉，于今才子是西施。采莲溪畔如花女，齐唱吟红绝妙词。
山阴王大家玉映以小影属题敬赋今体十章奉赠·其九
作者：钱谦益
朝代：明
体裁：七言绝句

老病抠衣再拜难，锦帷初捲佩珊珊。如何省识春风面，博一金钱便与看。
山阴王大家玉映以小影属题敬赋今体十章奉赠·其二
作者：钱谦益
朝代：明
体裁：七言绝句

劫火烧焚玉不枯，鲛人啜泣总成珠。居然掩縠垂罗女，写入长康举案图。
山阴王大家玉映以小影属题敬赋今体十章奉赠·其五
作者：钱谦益
朝代：明
体裁：七言绝句

镜中金翠倩谁知，镂月裁云是画师。西子湖头貌西子，才看点笔已迷离。
山阴王大家玉映以小影属题敬赋今体十章奉赠·其八
作者：钱谦益
朝代：明
体裁：七言绝句

双蛾横黛远山皆，引镜云霞蹙䯼钗。指点眼中眉眼在，老夫何用办青鞋。
山阴王大家玉映以小影属题敬赋今体十章奉赠·其六
作者：钱谦益
朝代：明
体裁：七言绝句

薄妆堕髻步迟迟，怀古巡檐自咏诗。忽漫漏天风雨急，青藤旧馆哭天池。
山阴王大家玉映以小影属题敬赋今体十章奉赠·其十
作者：钱谦益
朝代：明
体裁：七言绝句

云容月魄许题名，健笔难誇老更成。拂拭霜纨凭授简，敢将平视抵刘桢。
山阴王大家玉映以小影属题敬赋今体十章奉赠·其四
作者：钱谦益
朝代：明
体裁：七言绝句

临河残帖妙通神，放笔能开桃李春。传语山阴王逸少，王家自有卫夫人。
岁晚过茂之见架上残帙有感再次申字韵
作者：钱谦益
朝代：明
体裁：七言律诗

地阔天高失所亲，凄然问影尚为人。呼囚狱底奇馀物，点鬼场中雇赁身。先祖岂知新岁历，边人不解故家春。可怜野史亭前叟，掇拾残丛话甲申。
岁暮怀孟阳
作者：钱谦益
朝代：明
体裁：七言律诗

松括藏门数亩宫，耦耕堂上两衰翁。更无生计千头橘，尚有残生半树桐。堆积新愁黄叶雨，耗磨旧事白杨风。天南地北相思处，约略寒灯一烬红。
岁暮杂怀
作者：钱谦益
朝代：明

卒岁闲门有雀罗，流年徂谢意如何？看花伴侣青春少，种菜英雄白首多。佩剑定须悬旧陇，明珠只合换新歌。剧怜渭水垂纶叟，未应非熊鬓已皤。
岁暮杂怀八首·其一
作者：钱谦益
朝代：明
体裁：七言律诗

十亩之閒一老民，衰迟自分百年身。未舒岸柳应愁我，欲放江梅又笑人。故纸丹铅雠腐骨，虚窗灯火勘穷尘。空山一笑无人会，落木萧萧下水滨。
岁暮杂怀八首·其七
作者：钱谦益
朝代：明
体裁：七言律诗

卒岁閒门有雀罗，流年徂谢意如何。看花伴侣青春少，种菜英雄白首多。佩剑定须悬旧垄，明珠只合换新歌。剧怜渭水垂纶叟，未应非熊鬓巳皤。
岁暮杂怀八首·其三
作者：钱谦益
朝代：明
体裁：七言律诗

骀荡春心老更痴，浑如中酒落花时。天桃赢得看人面，衰柳何妨惹鬓丝。小院光风归缓缓，大堤明月上迟迟。早梅又恐经寒勒，急倩高楼玉笛吹。
岁暮杂怀八首·其二
作者：钱谦益
朝代：明
体裁：七言律诗

残年乐事总迷离，似病如魔我自知。谢客且为无事饮，过江聊作有情痴。花閒歌好闻莺处，柳外妆残堕马时。寂寞纸窗书几夜，寒灯一穗雨如丝。
岁暮杂怀八首·其五
作者：钱谦益
朝代：明
体裁：七言律诗

续凫断鹤枉人谋，万事终输鬼一筹。薇省风催红药晚，槐厅响断白杨秋。侯鲭染指惭调鼎，任钓惊心笑曲钩。日暮山阳何处是，一声羌笛起渔舟。
岁暮杂怀八首·其八
作者：钱谦益
朝代：明
体裁：七言律诗

濠泗居庸王气全，玉衣石马自千年。贼流关陜如遗迹，奴入高丽且息肩。谁使犬羊蟠汉地，忍同戎羯戴唐天。延登受策安危在，赢得菰芦坦腹眠。
岁暮杂怀八首·其六
作者：钱谦益
朝代：明
体裁：七言律诗

藏舟夜半事茫茫，北斗南箕尽可伤。无复旧交论罕国，空令新咏削山王。沙堤路畔看京尹，武库坟前葬智囊。鼓枻放歌馀我在，钓鱼湾水即沧浪。
岁暮杂怀八首·其四
作者：钱谦益
朝代：明
体裁：七言律诗

寂历蓬门启曙烟，历头简尽转萧然。杀青事业修山史，垂白生涯种石田。呼妇鸠谙求屋计，养雏鹤算卖文钱。閒房日暮松风里，卧听青琴拨五弦。
崇祯元年元日立春
作者：钱谦益
朝代：明
体裁：七言律诗

淑气和风应候来，王春元朔并相催。故知青帝攒新令，不是天公厌两回。受岁酒应羞白发，向阳花欲笑寒灰。钓船游屐须排日，先踏西山万树梅。
崇祯十一年九月十五日谒孔林越翼日谒先圣庙恭述一百韵
作者：钱谦益
朝代：明
体裁：古风

鲁甸千年国，尼丘万代师。庙堂周制备，秩祀汉官为。林殿遥相并，宫墙俨在斯。乾川三代后，日月大明时。旧里标归德，新宫叶会期。骏奔如有事，仰止遂吾私。历历奎娄野，行行济汶涯。天门开泰岱，地脉导淄潍。诞睿星精降，徵符斗玉垂。佳城象纬合，玄宅鬼神治。丘垄犹堂斧，封茔并鲤思。室庐馀结搆，驻跸想旌旗。开辟藏元气，衣冠用羽仪。石坛皆礼器，瓴甓比宗彝。异植中梁木，殊名辨雒离。护诃荆棘屏，恭敬鸟禽知。素节金天肃，高林玉露滋。东瞻日观近，南指帝车移。泗水秋风下，防山夕照驰。绸杠云叆叇，绣绂草葳蕤。鸟习弦歌语，林传治任悲。天香流灌莽，地籁响陵陂。展谒浑如梦，低回讵忍辞。端门何巀嵲，鲁道正逶迤。孔里今真到，斯文不在玆。平生怀洒埽，一旦拜坛墀。秘殿降娄直，中阶七矅窥。周阿带陵阜，飞阁压城陴。藻井螭头攫，虹梁鸟翼榰。秋阳明象设，白道丽罘罳。俨若龙蹲在，宁云凤德衰。华冠章甫饰，象佩衮衣宜。玄圣今当宁，群贤旧摄齐。颜曾陪剑履，尧禹接须眉。法象星钤吐，风云准角摛。偶形闲揖让，屋壁隐金丝。颂礼缪坛树，羲文错院枝。桧身凭曲几，杏干俯缁帷。廊庑丹青剥，觚棱风雨欺。戟门徒矗立，奎阁半撑支。暗网萦秦籍，炎光燎汉碑。褒成元始爵，笾豆太牢祠。射饮空亭井，尊雷亦戏嬉。高门犹女谒，齐幕自优施。入邑朝歌剧，初筵屡舞僛。质明如有见，每事问于谁。几席频蠲拭，琴书独叹噫。可能长夜旦，终感哲人萎。泯绝登床谶，恓惶曳杖辞。三家无甲第，六族有馀黎。麟野长苍莽，龟山故蔽亏。頖宫蟠翠柏，射圃绽红梨。劫火青阳冢，轮风路寝基。驱车良惝恍，立马重嗟咨。金镜文奚丧，珠囊道渐堕。赤书符泰运，缥笔替洪规。漫漶三年学，榛芜九达逵。师承讹亥豕，文字变侏离。玉策争涂乙，金编互点嗤。冥涂纷擿埴，锢疾扇淫诐。诵法宗无子，奔趋庙有尸。谋身庾釜切，从政斗筲危。两观疏刀锯，三雍竞鼓吹。介鸡私室斗，获雁野人嘻。重锦邻争觊，封弓盗窃窥。饮羊群狡狯，穿狗并狐疑。网漏专车骨，訞深一足夔。阳街愆雨备，火历过天司。俎豆荒文事，封疆失死缓。几年通肃慎，何计却莱夷。释甲公徒踞，扶任国俗漓。矢矜三寸激，弓传六钧奇。负载非无策，踰沟亦有词。稯禾田赋尽，风草竹刑靡。复宇论尝许，归田数郓龟。作宫还颂閟，侑器请观欹。南服包茅阻，东郊牿马疲。讵闻俘赤狄，忍见长黄池。去去伤宗国，悠悠泣路岐。修容过邹鲁，流涕问桓僖。皓首怀铅椠，童年忆佩觿。韦编惭未绝，丹漆梦相随。亶海乘桴邈，昌门曳练披。忧心殊悄悄，削迹正累累。雀语纷啁哳，鸧歌独涕洟。无才能择木，有智不如葵。累绁吾穷矣，迷阳遂巳而。人呼为丧狗，自笑似蒙倛。桑落朋徒在，河流道路弥。楚弓亡可得，鲁宝载安之。朽木容雕饰，残生畏涅缁。咏归聊点尔，学稼亦樊迟。讵敢偷怀壁，终然守诵圭。纪云徵外史，问日比群儿。龙室藏谁守，麟台笔可追。礼亡绵蕞近，书乱玉杯遗。河雒纡钩擿，羹墙许诵惟。九家陈箧衍，七略奏笙篪。原室惟环堵，颜瓢可乐饥。愿同齐隐士，齐宿拜书诗。
崇祯庚午中秋日拜观睢阳五老图敬次杜正献公原韵
作者：钱谦益
朝代：明
体裁：七言律诗

须眉巾屦尽高闲，瞻拜修然整敝冠。旧德至今传五老，丰碑何用视三桓。拔茅事往风犹在，举网谋成骨巳寒。叹息昭陵还盛世，仪刑长向画图看。
左宁南画像歌为柳敬亭作
作者：钱谦益
朝代：明
体裁：古风

何人踞坐戎帐中，宁南彻侯昆山公。手指抨弹出狮象，鼻息吸呼成虎熊。帐前接席柳麻子，海内说书妙无比。长揖能令汉祖惊，摇头不道楚相死。是时宁南大出师，江湘千里连军麾。每当按甲休兵日，更值椎牛飨士时。夜营不諠角声止，高座张灯拂筵几。吹唇芒角生烛花，掉舌波澜沸江水。宁南闻之须猬张，㐸飞枥马俱腾骧。誓剜心肝奉天子，拚洒毫毛布战场。秦灰烧残汉帜靡，呜呼宁南长已矣。时来将帅长头角，运去英雄丧首尾。倚天剑死亲身匣，垂敝犹兴晋阳甲。数升赤血喷馀皇，万斛青蝇掩墙翣。白衣残客哭江天，画像提携诉九泉。舌端有锷肠堪断，泣下无珠血可怜。柳生柳生吾语尔，欲报恩门仗牙齿。凭将玉帐三年事，漏作金陀一家史。此时笑噱比传奇，他日应同汗竹垂。从来百战青燐血，不博三条红烛词。千载沈埋国史传，院本弹词万人羡。盲翁负鼓赵家庄，宁南重为开生面。
左宁南画像歌为柳敬亭作
作者：钱谦益
朝代：明

何人踞坐戎帐中，宁南彻侯昆山公。手指抨弹出狮象，鼻息呼吸成虎熊。帐前接席柳麻子，海内说书妙无比。长揖能令汉祖惊，摇头不道楚相死。是时宁南大出师，江湘千里连军麾。每当按甲休兵日，更值椎牛飨士时。夜营不喧角声止，高座张镫拂筵几。吹唇芒角生烛花，掉舌波澜沸江水。宁南闻之须猬张，佽飞枥马俱腾骧。誓剜心肝奉天子，拚洒毫毛布战场。秦灰烧残汉帜靡，呜呼宁南长已矣。时来将师长头角，运去英雄丧首尾。倚天剑老亲身匣，垂毙犹兴晋阳甲。数升赤血喷余皇，万斛青蝇掩墙霎。白衣残客哭江天，画像提携诉九泉。舌端有锷肠堪断，泣下无珠血可怜。柳生柳生吾语尔，欲报恩门仗牙齿。凭将玉帐三年事，编作《金陀》一家史。此时笑噱比传奇，他日应同汗竹垂。从来百战青磷血，不博三条红烛词。千载沉埋国史传，院本弹词万人羡。盲翁负鼓赵家庄，宁南重为开生面。
左耳病戏作十二韵
作者：钱谦益
朝代：明
体裁：七言排律

叹世侵寻似鹿皮，聋虽半耳已如痴。盈尊社酒凭谁饷，决牗仙方久不窥。但遇一呼仍响应，若聆偶语却参差。僮便主瞆誇脾健，婢噪医庸讳肾衰。强欲属垣还侧耳，才看抛枕又支颐。史称偏听应如是，人说佯聋或近之。憎老懒令娇女剔，怯狂畏与醉翁持。八音未许谙全部，两造祇能割半词。洞里乖龙眠正稳，床头斗蚁动还疑。耄呼贤吏犹多愧，归作家公渐有期。空筏音闻旋恍忽，兜玄梦断转迷离。不须献馘从军法，好證圆通问道师。
己巳八月待放归田感怀述事奉寄南都诸君子四首·其一
作者：钱谦益
朝代：明
体裁：七言律诗

留都文物汉西京，虎踞龙蟠集俊英。高庙神灵尝陟降，中朝佞倖敢纵横。琐闱月白钟山晓，乌府霜寒淮水清。望尽浮云天北极，长安应见泰阶平。
己巳八月待放归田感怀述事奉寄南都诸君子四首·其三
作者：钱谦益
朝代：明
体裁：七言律诗

三老衣冠在白门，清朝麟凤尚郊原。积薪国有优贤意，硕果天遗旧德存。安石流风传赌墅，半山陈迹说争墩。金陵历历前朝事，退食还应一笑论。
己巳八月待放归田感怀述事奉寄南都诸君子四首·其二
作者：钱谦益
朝代：明
体裁：七言律诗

旧京清议仗群公，驿骑横飞谏纸风。拜表日行黄道里，焚香心在绿章中。唐麻感激排狐鼠，汉党分明辨鳦鸿。主圣时清还努力，孝陵佳气正葱葱。
己巳八月待放归田感怀述事奉寄南都诸君子四首·其四
作者：钱谦益
朝代：明
体裁：七言律诗

白浪横流捲浊河，馀生刚比一毛多。群公正议排阊阖，圣主深仁解网罗。小圃春阴閒汲瓮，孤舟野水老渔蓑。轮囷尚有心期在，独倚樵风寄浩歌。
已巳八月待放归田感怀述事奉寄南都诸君子
作者：钱谦益
朝代：明

留都文物汉西京，虎踞龙蟠集俊英。高庙神灵尝陟降，中朝佞幸敢纵横！琐闱月白钟山晓，乌府霜寒淮水清。望尽浮云天北极，长安应见泰阶明。
巳丑元日试笔二首·其一
作者：钱谦益
朝代：明
体裁：七言律诗

春王正月史仍书，上日依然芳草初。白发南冠聊复尔，青阳左个竟何如。三杯竹叶朝歌后，一枕槐根午梦馀。传语白门杨柳色，桃花春水是吾庐。
巳丑元日试笔二首·其二
作者：钱谦益
朝代：明
体裁：七言律诗

频烦襆被卷殊书，顾影颓然又岁初。自笑羁囚牢户熟，人怜留滞贾胡如。渊明弱女咿嚘候，孺仲贤妻涕泪馀。为问乌衣新燕子，衔泥何日到寒庐。
巳丑岁暮宴集连宵于是豪客远来乐府骈集纵饮失日追欢忘老即事感怀慨然有作四首·其一
作者：钱谦益
朝代：明
体裁：七言律诗

风雪填门噪晚鸦，翛翛书剑到天涯。何当错比杨雄宅，恰似相逢剧孟家。夜半壮心回起舞，酒阑清泪落悲笳。流年遒尽那堪饯，却喜飞腾暮景斜。
巳丑岁暮宴集连宵于是豪客远来乐府骈集纵饮失日追欢忘老即事感怀慨然有作四首·其三
作者：钱谦益
朝代：明
体裁：七言律诗

风光如梦夜如年，如此欢娱但可怜。曼衍鱼龙徒瞥尔，醉乡日月故依然。漏移警鹤翻歌吹，霜压啼乌杀管弦。曲晏未终星汉改，与君坚坐看桑田。
巳丑岁暮宴集连宵于是豪客远来乐府骈集纵饮失日追欢忘老即事感怀慨然有作四首·其二
作者：钱谦益
朝代：明
体裁：七言律诗

送客留髡促席初，履交袖拂乐方舒。酒旗星上天犹醉，烛炬风欹岁旋除。霜隔帘衣春盎盎，月停歌板夜徐徐。�船莫惜频烦劝，已是参横斗转馀。
巳丑岁暮宴集连宵于是豪客远来乐府骈集纵饮失日追欢忘老即事感怀慨然有作四首·其二
作者：钱谦益
朝代：明
体裁：七言律诗

送客留髡促席初，履交袖拂乐方舒。酒旗星上天犹醉，烛炬风欹岁旋除。霜隔帘衣春盎盎，月停歌板夜徐徐。𦨻船莫惜频烦劝，已是参横斗转馀。
巳丑岁暮宴集连宵于是豪客远来乐府骈集纵饮失日追欢忘老即事感怀慨然有作四首·其四
作者：钱谦益
朝代：明
体裁：七言律诗

扶风豪士罄追欢，楚舞吴歈趁岁阑。银箭鼓传人惝恍，金盘歌促泪汍澜。杯衔落日参旗动，炬散晨星劫火残。明发昌门相忆处，雨床丝竹夜漫漫。
巳亥夏五十有九日灵岩夫山和尚偕鱼山相国静涵司农枉访村居双白居士确庵上座诸清众俱集即事奉呈四首·其一
作者：钱谦益
朝代：明
体裁：七言律诗

四众诸天拥道场，迢然飞锡指江乡。茆堂忽漫移莲座，老衲何曾下石床。心月有光都映澈，身云无地不清凉。新炊自罨田家饭，应供居然发众香。
巳亥夏五十有九日灵岩夫山和尚偕鱼山相国静涵司农枉访村居双白居士确庵上座诸清众俱集即事奉呈四首·其三
作者：钱谦益
朝代：明
体裁：七言律诗

江村炎日法筵清，谡谡松涛洒面生。忍草随风承语软，莲花裁服着身轻。金轮影里乌三足，宝月光中鹤一声。拂水灵岩云似带，招寻那复限牛鸣。
巳亥夏五十有九日灵岩夫山和尚偕鱼山相国静涵司农枉访村居双白居士确庵上座诸清众俱集即事奉呈四首·其二
作者：钱谦益
朝代：明
体裁：七言律诗

缁衣二老度清流，淡泊儒门未许收。岂有竖拳诃李渤，但闻开口唤裴休。三灾风火留青钵，七日人天护白头。十卷首楞消后夜，鸡鸣新报五更筹。
巳亥夏五十有九日灵岩夫山和尚偕鱼山相国静涵司农枉访村居双白居士确庵上座诸清众俱集即事奉呈四首·其四
作者：钱谦益
朝代：明
体裁：七言律诗

妙莲花界自圆成，法海何因起墨兵。少分观天知眼阔，多生持地学心平。蟭螟地旷当街叫，蛮触人饶画角争。放箸与君同喷饭，须弥卢顶一萤明。
巳亥正月十三日过子晋湖南草堂张灯夜饮追忆昔游感而有赠凡四首·其一
作者：钱谦益
朝代：明
体裁：七言律诗

弹指经过十九年，持螯把酒菊花前。流光冉冉看棋去，往事腾腾中酒眠。风伯讼随天醉判，井公博与帝争偏。夜阑秉烛非容易，开口何辞一笑颠。
巳亥正月十三日过子晋湖南草堂张灯夜饮追忆昔游感而有赠凡四首·其三
作者：钱谦益
朝代：明
体裁：七言律诗

迎门屐齿走儿童，一握欢声笑语中。盘簇试灯春宴饼，帘喧留客石尤风。金杯臈后轻浮碧，银树花前早放红。梦里华胥光景在，未应恼杀白头翁。
巳亥正月十三日过子晋湖南草堂张灯夜饮追忆昔游感而有赠凡四首·其二
作者：钱谦益
朝代：明
体裁：七言律诗

书阁清斋初度辰，祝筵酹酒最情亲。贯花贝叶翻长寿，炊饭香粳请应真。席上半嗟扬觯客，井边偏笑系腰人。湖南舍北同春水，荡桨相过莫厌频。
巳亥正月十三日过子晋湖南草堂张灯夜饮追忆昔游感而有赠凡四首·其四
作者：钱谦益
朝代：明
体裁：七言律诗

蓝风劫雨过苍茫，安稳南湖旧草堂。玉府珠林罗典籍，芝田蕙亩长儿郎。残编鱼蠹春灯静，近局鸡豚社酒香。有约延缘苇间棹，莫令馀子问沧浪。
巳卯元日次除夕韵
作者：钱谦益
朝代：明
体裁：七言律诗

衡门两版启蒿蓬，世事年光在眼中。礀水欲寒经快雪，梅花未落受轻风。畿南候火千烽赤，阙下祥云五朵红。蚤约邻翁占上岁，共看幡信到墙东。
巳卯除夕偕孟阳守岁崇德郁振公吴可黄二先辈俱集
作者：钱谦益
朝代：明
体裁：七言律诗

盍簪列炬草堂前，管领梅花又一年。岁晚樵苏渔钓侣，夜深灯火孝廉船。流光飒沓将过客，世事朦胧欲曙天。却喜邻僧相慰问，朝来新送佛灯钱。
席间观李素心孙七岁童子草书歌
作者：钱谦益
朝代：明

杜陵九龄书大字，李郎七龄笔阵强。身长未及等身案，负剑却立短凳傍。凝睇双瞳剪秋水，梯几拂拭神扬扬。须臾笔下龙蛇出，折钗倒薤纷旗枪。拳如茧栗不盈握，放笔直欲隳堵墙。力如蓝田射伏虎，饮羽穿石激雷光。势如卫公夜行雨，风鬃雾鬣不可当。书罢安闲妥衫袖，敛手拱揖归辈行。肩随兄弟舒雁立，怀铅画椠森琳琅。荀氏八龙见其四，一龙奋爪先开张。当筵观者皆老苍，捋须奋袂徒惊惶。老夫顿足自激昂，安得抱之贡玉堂。君不见昔年李长沙，天子加膝坐御床。
席间观李素心督学孙七岁童子草书歌
作者：钱谦益
朝代：明
体裁：古风

杜陵九龄书大字，李郎七岁笔阵强。身长未及等书案，负剑却立短凳傍。凝睇双瞳剪秋水，绨几拂拭神扬扬。须臾笔下龙蛇出，折钗倒薤纷旗枪。拳如茧栗不盈握，放笔直欲隳堵墙。力如蓝田射伏虎，饮羽穿石激电光。势如卫公夜行雨，风鬃雾鬣不可当。书罢安閒妥彩袖，敛手拱揖归辈行。肩随兄弟舒雁立，怀铅画椠森琳琅。荀家八龙见其四，一龙奋爪先开张。当筵观者皆老苍，捋须奋袂徒惊惶。老夫顿足自激昂，安得抱之贡玉堂。君不见昔年李长沙，天子加膝坐御床。
干将行
作者：钱谦益
朝代：明
体裁：古风

君不见莫耶之剑缺黍米，姑苏梧桐卧流水。莫耶旧恨今已矣，又见干将死狱底。干将铸时光属天，百神下降蛟龙缠。鬼怪相戒匿形影，欃枪不敢争妖躔。可怜剑气一朝尽，黑狱沉沉埋血燐。牛斗变化知何日，贯索光芒竟谁问。君不见延津龙去有馀悲，还忆吴宫麋鹿时。无复湛卢诛宰嚭，争传属镂赐灵胥。
平台行记圣主能容直臣也
作者：钱谦益
朝代：明
体裁：古风

五星顺轨火不骄，寇降虏詟边烽销。舜臣五人同日举，延登受策光圣朝。平台召见亦何意，畴咨不厌博且劳。圣主清问霁颜色，詹臣抗对于云霄。禁中语秘世莫晓，君门万里真岧峣。但传优容出天语，君明臣直闻衢谣。唐天未许排门阖，汉代谁当应鼓妖。秦王学士时难见，金吾老将何寥寥。嶙峋折槛何足羡，平陵槐里成蓬蒿。穷巷悄然断车马，流传盛事心烦嚣。老夫未敢叹秋雨，卧听屋卷三重茅。
广陵登福缘佛阁
作者：钱谦益
朝代：明

危楼切太空，尘壒俯冥濛。度世香镫里，降魔应哭中。上方三界在，八表一云同。铃铎人天语，如闻替戾风。黯黯经时雨，荒荒有漏天。岂能霾日月，还与涤山川。一炬幽兰火，千门析木烟。催归松漠鸟，啼到相轮边。独有层楼上，偏于象纬亲。轮中回日月，规外抚星辰。北户风霜急，南柯国土真。高高天眼在，凭揽析微尘。冥晦乾坤户，迷方何去从。禅枝迎怖鸽，钵水候眠龙。铁浴兵前雨，铜崩劫后钟。灵山殊未散，清夜礼金容。
广陵登福缘佛阁·其一
作者：钱谦益
朝代：明

危楼切太空，尘壒俯冥濛。度世香镫里，降魔应哭中。上方三界在，八表一云同。铃铎人天语，如闻替戾风。
广陵登福缘佛阁·其三
作者：钱谦益
朝代：明

独有层楼上，偏于象纬亲。轮中回日月，规外抚星辰。北户风霜急，南柯国土真。高高天眼在，凭揽析微尘。
广陵登福缘佛阁·其二
作者：钱谦益
朝代：明

黯黯经时雨，荒荒有漏天。岂能霾日月，还与涤山川。一炬幽兰火，千门析木烟。催归松漠鸟，啼到相轮边。
广陵登福缘佛阁四首·其一
作者：钱谦益
朝代：明
体裁：五言律诗

危楼切太空，尘壒俯冥濛。度世香灯里，降魔应器中。上方三界在，八表一云同。铃铎人天语，如闻替戾风。
广陵登福缘佛阁四首·其三
作者：钱谦益
朝代：明
体裁：五言律诗

独自厝楼上，偏于象纬亲。轮中回日月，规外抚星辰。北户风霜急，南柯国土真。高高天眼在，凭揽折微尘。
广陵登福缘佛阁四首·其二
作者：钱谦益
朝代：明
体裁：五言律诗

黯黯经时雨，荒荒有漏天。岂能霾日月，还与涤山川。一炬幽兰火，千门柝木烟。催归松漠鸟，啼到相轮边。
广陵登福缘佛阁四首·其四
作者：钱谦益
朝代：明
体裁：五言律诗

冥晦乾坤户，迷方何去从。禅枝迎怖鸽，钵水候眠龙。铁浴兵前雨，铜崩劫后钟。灵山殊未散，清夜礼金容。
广陵舟中观程端伯画册戏为作歌
作者：钱谦益
朝代：明
体裁：古风

大痴仙人不肯人间住，万里军持入烟雾。少年结隐虞山麓，把酒看山每日暮。西图华岳通箭括，南写匡庐挂瀑布。千山万壑拥现十指端，盘礴皴染仍是家山钓游处。平生熏习老不忘，一重一掩自吞吐。雪浪参差剑门石，烟岚晻霭石城树。我昔读书此山中，丙舍连山抱丘墓。每指虞山誇似人，此是大痴真画具。自从丧乱走尘埃，抛掷家山比行路。风窗云户归渺茫，蟹舍渔庄傍沮洳。今日何日见此本，纸上烟峦忽盘互。重山复岭看不足，浮岚煖翠喜重寤。嗟君如椽大手笔，间却词头理毫素。厌看河阳玉堂壁，梦落龙图楚江渡。游戏丹青学子久，意匠经营有神遇。叠山恐被葵丘嘲，临本应为石田妒。得非一峰老人今再生，不然虞山粉本，谁与交手付。是时薄游广陵岁云暮，邗江漠漠愁江冱。蕃釐花残但禾黍，隋堤柳秃无飞絮。笊䍦湾头万树鸦，夏国坟荒何处驻。竹西歌吹又喧阗，对画沉吟感情愫。归与归与勿犹豫，埽除茅茨守场圃。金鳌夜半左股已失却，还愁君家画笥又捲虞山去。
广陵郑超宗圃中忽放黄牡丹一枝群贤题咏烂然聊复效颦遂得四首·其一
作者：钱谦益
朝代：明
体裁：七言律诗

玉钩堂下见姚黄，占断春风旧苑墙。但许卿云来侧畔，即看湛露在中央。菊从土色论三正，葵让檀心向太阳。作贡会须重置驿，轩辕天子正垂裳。
广陵郑超宗圃中忽放黄牡丹一枝群贤题咏烂然聊复效颦遂得四首·其三
作者：钱谦益
朝代：明
体裁：七言律诗

一枝红艳笑沈香，道貌文心两擅场。富贵看谁誇火齐，妖饶任尔媚青阳。开尊正爱鹅儿色，拂槛偏怜杏子妆。此是郑花人未识，无双亭畔为评量。
广陵郑超宗圃中忽放黄牡丹一枝群贤题咏烂然聊复效颦遂得四首·其二
作者：钱谦益
朝代：明
体裁：七言律诗

郑圃繁华似雒阳，斩新一萼御袍黄。后皇定许移栽植，青帝知谁作主张。栀貌花神刊谱牒，檀心香国与文章。若论魏紫应为匹，月夕依稀想鞠裳。
广陵郑超宗圃中忽放黄牡丹一枝群贤题咏烂然聊复效颦遂得四首·其四
作者：钱谦益
朝代：明
体裁：七言律诗

绣毂春风羡雒阳，小阑何意见维杨。仙人鹤骑来云表，玉女香车驻道旁。十里珠帘回燕赏，万花红烛换风光。竹西歌吹雷塘路，梦里华胥日正长。
庚午二月憨山大师全身入五乳塔院属其徒以瓣香致吊奉述长句四首·其三
作者：钱谦益
朝代：明
体裁：七言律诗

龟毛兔角不须疑，千偈澜翻信口为。支遁何妨通义学，远公原是老经师。冰山瘴海埋身处，木索冠巾说法时。读罢丰碑度林樾，香炉峰顶月如规。
庚午二月憨山大师全身入五乳塔院属其徒以瓣香致吊奉述长句四首·其二
作者：钱谦益
朝代：明
体裁：七言律诗

如王气宇更谁先，蹴踏平欺龙象筵。断取陶轮凭手掌，破除弥戾等云烟。空山月照苔龛里，春日莺啼石塔前。犹有六时喧瀑布，诸方惊倒野狐禅。
庚午二月憨山大师全身入五乳塔院属其徒以瓣香致吊奉述长句四首·其四
作者：钱谦益
朝代：明
体裁：七言律诗

犹忆拿舟夜别师，胥江水落月斜时。草堂未践青山约，莲社空馀白首期。坐断风雷成小劫，梦回甲子看残棋。伤心谁继萧夫子，为斲曹溪第一碑。
庚午除夕次孟阳山中诗韵
作者：钱谦益
朝代：明
体裁：七言律诗

除夜萧条风雨晨，庭萱侵雪旋生春。爆残竹似蕉园稿，符换桃仍荜户神。不用署门辞过客，也须谢灶请比邻。山中喜有林逋在，自与梅花作主人。
庚寅人日小集即事·其一
作者：钱谦益
朝代：明
体裁：七言律诗

缕金图胜总无情，佩剑冲星黯未平。劫末乾坤馀七日，行间兵火已三生。梅花北户将春发，菜甲东风与岁更。强欲登高难举目，草堂吟望泪纵横。
庚寅人日小集即事·其二
作者：钱谦益
朝代：明
体裁：七言律诗

蓂叶依然七叶齐，文王喻复此应稽。亦知是日妨晴昊，未省为人学犬鸡。岭海风烟回玉笛，罗浮春色应金闺。开尊遗老忻谈笑，明日看梅可杖藜。
庚辰仲冬河东君至止半野堂有长句之赠次韵奉答
作者：钱谦益
朝代：明
体裁：七言律诗

文君放诞想流风，脸际眉閒讶许同。枉自梦刀思燕婉，还将抟土问鸿濛。沾花丈室何曾染，折柳章台也自雄。但似王昌消息好，履箱擎了便相从。
庚辰元日次除夕韵
作者：钱谦益
朝代：明
体裁：七言律诗

就煖风光在腊前，布袍芒屦称新年。园梅约略迎歌扇，门柳萧疏引画船。远浦烟销看白鹤，豁厓云过见青天。莺花弦管寻尝有，只合囊中办酒钱。
庚辰除夜偕河东君守岁我闻室中
作者：钱谦益
朝代：明
体裁：七言律诗

除夜无如此夜良，合尊促席饯流光。深深帘幕残年火，小小房栊满院香。雪色霏微侵白发，烛花依约恋红妆。知君守岁多佳思，欲进《椒花颂》几行。
张将军挽词二首·其一
作者：钱谦益
朝代：明
体裁：五言律诗

丑虏游魂在，雄边宿将稀。将军今又没，部曲竟何依。恨不沙场死，还从马革归。可怜皋某复，犹用旧征衣。
张将军挽词二首·其二
作者：钱谦益
朝代：明
体裁：五言律诗

赤血真堪洒，丹书未肯刊。死填牢户易，生拔贼营难。不污逾三日，无钱买一棺。萧萧广柳出，易水正风寒。
张玉笥中丞抚吴七载晋秩少司空总河奉旨召见枉别山堂渍酒光陇于其行也赋长句送之兼以为赠四首·其三
作者：钱谦益
朝代：明
体裁：七言律诗

金陵铁瓮赖帲幪，新领河堤节镇同。橘柚秋苞长向日，桃花春水正分风。马衔沈璧开前路，龙护探珠徙旧宫。千里洪河才一曲，恩波取次到江东。
张玉笥中丞抚吴七载晋秩少司空总河奉旨召见枉别山堂渍酒光陇于其行也赋长句送之兼以为赠四首·其二
作者：钱谦益
朝代：明
体裁：七言律诗

吴关楚望上游赊，天堑真成只手遮。东海云帆输北极，西陵候火到南沙。发兵每见头须白，忧国还看鬓发华。早晚丹青传画像，为君点笔继乖厓。
张玉笥中丞抚吴七载晋秩少司空总河奉旨召见枉别山堂渍酒光陇于其行也赋长句送之兼以为赠四首·其四
作者：钱谦益
朝代：明
体裁：七言律诗

秘殿传宣画诏馀，材官传遽趣锋车。少陈南服疮痍状，徐奏东封暇豫书。漏刻从容成故事，天章笔札久单疏。频年侧席劳明主，莫讶神铃撼直庐。
张藐姑太仆许饷名酒叠前韵奉简
作者：钱谦益
朝代：明
体裁：七言排律

流落京华阻笑谈，何殊太史滞周南。开笼纵鸟知何日，绕树栖乌自不堪。官罢故人稀折简，罪深明主勒投簪。养狙自昔谁非四，成虎如今不待三。与我周旋良巳久，受他描画有何惭。机心抱瓮虚施巧，毒手争麻实饱谙。歇后赋诗谁郑五，目前谋醉且曹参。郎当自笑拖肠鼠，角逐閒看食叶蚕。旧步生辰值箕斗，新添锢疾在烟岚。归与却扫求羊径，老去应同弥勒龛。漏屋书传君自圣，囚山赋就我真耽。马曹官好看西爽，酒郡封移带宿酣。世路风波馀白首，帝城节物到黄柑。朋尊许饷休相负，一醉陶然共作憨。
归来泉歌答金坛于惠生曹汝真
作者：钱谦益
朝代：明
体裁：古风

老夫幽系经岁年，归来舍下新流泉。以归名泉聊自慰，扶杖閒咏归来篇。何缘此泉落人口，述异搜奇到吾友。于公作颂如清风，曹子歌诗比琼玖。哦诗奏颂泉之畔，真珠瑟瑟相淩乱。清音逸响閒丝竹，拂水飞流起天半。去年大旱山欲泐，土膏燋枯礀道坼。崇朝云雨长伫望，旧井污泥空叹息。山僮报我泉眼开，一缕看从礀底回。沾濡乍与针芒应，滭沸俄随锄钁来。人言此泉神所予，天与归人相劳苦。涌出真堪薄醴醪，馀润犹能长毛羽。再拜谢客君毋庸，老夫讵敢贪天功。皇天老眼大如许，岂为区区一裸虫。若言为我出此泉，向来旱涸谁使然。偶因钻火符昔梦，敢拟卓锡称前缘。小桃舒红落梅白，小寒山中茶欲摘。松风徐吹石火新，垆烟轻飏纱帽侧。迟君双屐到渔湾，啸咏新泉古礀閒。剩将诗笔评泉品，何似匡山与惠山。
归自吴门重其复来徵诗小至日止宿寒舍剧谭论文喜而有赠
作者：钱谦益
朝代：明
体裁：七言律诗

一编诗足张吾军，毷氉沉吟每夕嚑。岂有地深戎马劫，翻令天焕帝车文。早时岭放南枝雪，明日台书长至云。莫以书生笑袁虎，策功毛颖许谁分。
归舟过严先生祠下留别
作者：钱谦益
朝代：明
体裁：七言律诗

双台离立钓鱼坛，香火空江五月寒。林木犹传唐恸哭，溪云常护汉衣冠。苍厓辣阘春山老，白鸟䙰褷夏雨残。有约重来荐蘋藻，谨将心迹愬鱼竿。
彭城道中寄怀里中游好次坡公在徐寄邦直子繇之韵四首·其一
作者：钱谦益
朝代：明
体裁：七言律诗

少小论交杵臼閒，十年漂泊共郊原。灯窗飒飒秋风急，帘阁萧萧暮雨喧。笑口嘲轰巾角垫，书签狼藉酒杯翻。停车欲作相寻梦，睡眼揩时泪巳吞。
彭城道中寄怀里中游好次坡公在徐寄邦直子繇之韵四首·其三
作者：钱谦益
朝代：明
体裁：七言律诗

料峭西风汴泗閒，江东应念裌衣寒。软红三尺新闺梦，嫩绿千章旧钓滩。拂水莺花春寂寂，彭城风雨夜漫漫。情知五百年閒事，铜狄摩娑不忍看。
彭城道中寄怀里中游好次坡公在徐寄邦直子繇之韵四首·其二
作者：钱谦益
朝代：明
体裁：七言律诗

台头急雨怀邦直，东閤凄风对子繇。偶到彭城寻旧事，转于行役起离忧。窃红吾谷枫霜蚤，收渌西湖荻水秋。料得诸君尝共醉，不知曾话阿侬不。
彭城道中寄怀里中游好次坡公在徐寄邦直子繇之韵四首·其四
作者：钱谦益
朝代：明
体裁：七言律诗

十日京江不滞留，故人趣别我先忧。髯龚喜作班荆语，短许空期弹铗游。拥髻风情传后閤，胡床谈笑忆南楼。掉头终拟随公等，浩荡春波戏白鸥。
彭幼朔仙翁丙寅十月化去岁尽却有手书贻所知多言化后事盖尸解也幼朔尝登高寄余诗云谩嗟鱼服英雄老烂醉龙山感慨多盖亦功名自喜之士晚而入道者昔人言英雄回首即神仙此语盖不诬丁卯九日独坐感叹因续成其诗以传于好事者
作者：钱谦益
朝代：明
体裁：七言律诗

桃实偷尝已再过，榴皮书字半销磨。尚嗟鱼服英雄老，无那龙山感慨多。梁父旧游还跨鹿，青城老将去乘骡。知君不少登高伴，却望人閒一醉歌。
徐于王挽词二首·其一
作者：钱谦益
朝代：明
体裁：七言律诗

梦雨庵中几夜分，绿尊绛蜡共知闻。海棠小院春深雨，杨柳新词日暮云。贫病不愁添白发，弥留犹怅别红裙。与君花下多游迹，但遇花时便哭君。
徐于王挽词二首·其二
作者：钱谦益
朝代：明
体裁：七言律诗

箱箧萧然屏当时，为君閒理旧蛛丝。虫鱼想像旁行字，香粉凋残艳体诗。废圃蜻蜓栖菜甲，空廊蝙蝠扑花枝。秋来无限伤心处，邻笛斜阳又一吹。
徐元叹六十
作者：钱谦益
朝代：明
体裁：七言律诗

飘然领鹤驻高閒，石户云房处处关。万事总随青鬓去，此身留得翠微间。隐将佛土逃三劫，贫为诗人鍊九还。若问少微星好在，钩帘君自看西山。
徐元叹劝酒词十首·其一
作者：钱谦益
朝代：明
体裁：七言绝句

皇天老眼慰蹉跎，七十年华小劫过。天宝贞元词客尽，江东留得一徐波。
徐元叹劝酒词十首·其七
作者：钱谦益
朝代：明
体裁：七言绝句

酒海花枝梦断馀，䱜鱼枯削恐难如。泠淘净肉家尝饭，不用门生议蟹菹。
徐元叹劝酒词十首·其三
作者：钱谦益
朝代：明
体裁：七言绝句

群少惊才互击摩，美名佳句竟如何。倡楼乐府传多少，听取双鬟第一歌。
徐元叹劝酒词十首·其九
作者：钱谦益
朝代：明
体裁：七言绝句

落木庵空红豆贫，木鱼风响贝多新。长明灯下须弥顶，雪北香南见两人。
徐元叹劝酒词十首·其二
作者：钱谦益
朝代：明
体裁：七言绝句

项背交游异世尘，衣冠潦倒笔花新。后生要识前贤面，元叹今为古老人。
徐元叹劝酒词十首·其五
作者：钱谦益
朝代：明
体裁：七言绝句

断袖分挑记绣歌，沈侯忏谢六时过。香消睡足温残梦，比较人间好梦多。
徐元叹劝酒词十首·其八
作者：钱谦益
朝代：明
体裁：七言绝句

眢井荒台愁杀侬，巢车无那老秋筇。新蒲近入灵岩社，共笑山门日暮钟。
徐元叹劝酒词十首·其六
作者：钱谦益
朝代：明
体裁：七言绝句

吴侬每诧好冠非，循约偏嗟短发稀。只有莲花消瘦服，秋来仍是芰荷衣。
徐元叹劝酒词十首·其十
作者：钱谦益
朝代：明
体裁：七言绝句

瓜圃秋风嘉会成，邻翁泥饮�柴荆。杯残冷笑人间事，白帝仓空石鼓鸣。
徐元叹劝酒词十首·其十
作者：钱谦益
朝代：明
体裁：七言绝句

瓜圃秋风嘉会成，邻翁泥饮𣢾柴荆。杯残冷笑人间事，白帝仓空石鼓鸣。
徐元叹劝酒词十首·其四
作者：钱谦益
朝代：明
体裁：七言绝句

半是哦诗半治魔，沉沉花漏转星河。句中烹炼焦牙种，炼出新篇当羯磨。
徐大于王闻诏枉诗见贺奉荅二首·其一
作者：钱谦益
朝代：明
体裁：七言律诗

弹冠何敢附清流，击壤欣为野老俦。屈指浮名真泛泛，惊心噩梦尚悠悠。朝家求旧存刍狗，人世更新学土牛。见说皋夔满台阁，祗应留我作巢由。
徐大于王闻诏枉诗见贺奉荅二首·其二
作者：钱谦益
朝代：明
体裁：七言律诗

安稳矶头旧钓缗，主恩深处是沉沦。敢言身退如迂叟，却喜人呼作老民。袯襫久裁春后服，画图时垫雨中巾。骑驴倒堕君休笑，圣世今真作幸人。
徐娘歌
作者：钱谦益
朝代：明
体裁：古风

徐娘二十绝代无，当场一曲千明珠。小妹凤生恰三七，轻妆薄帨双双出。肩摩担压篙橹横，半塘水沸山堤平。清歌缓舞广场寂，千人石上无人声。风流徐郎字梦雨，一见魂销足不举。油壁青骢并载归，连枝共命交相许。多情多病转堪怜，最是清明寒食天。杨柳风前行药坐，海棠树下对花眠。相送却回凡几度，暗别偷啼更无数。珍重叮咛嘱歌扇，护惜频烦寄穷绔。离筵我赋送春诗，更与新翻柳絮词。津逮轩中低唱夜，初平石下踏歌时。徐郎笑噱还相向，在旁惟尔曾知状。长将皎日留誓盟，纵及黄泉肯相忘。岂知人世不相于，共命抛离连理虚。三秋司马缠绵病，一纸萧娘决绝书。小楼窗前齐女墓，娄江即是天河路。空馀白骨裹秋衾，拌为红颜即朝露。凄凉此事十馀春，取次沉吟泪满巾。白杨荒草知何处，况复娇花殢酒人。燕山粮艘高于屋，莺梢燕乳楼船腹。将军组练白差差，小妇榴裙红蔟蔟。五日蒲榴正举杯，有人玉帐寄声来。因知河上淩波女，曾向江头行雨回。殷勤慰问南冠客，鬓发新添几茎白。聊抟角黍祝团圞，更炙王馀勉餐食。白头残客重咨嗟，旧雨新愁恨似麻。已分歌残吾谷树，更堪哭损马塍花。十年一梦如宿昔，往事如风岂堪摘。小凤公然作阿婆，梦雨荒庵更第宅。我囚君嫁不争多，毷氉心情可奈何。禁城暮雨潇潇夕，还想吴娘一曲歌。
徐州杂题五绝句·其一
作者：钱谦益
朝代：明
体裁：七言绝句

彭城十日水奔流，太守行呼吏卒愁。河复诗成无一事，羽衣吹笛坐黄楼。
徐州杂题五绝句·其三
作者：钱谦益
朝代：明
体裁：七言绝句

柳老花残木叶秋，西风斜日总牵愁。天涯大有多情客，不忍经过燕子楼。
徐州杂题五绝句·其二
作者：钱谦益
朝代：明
体裁：七言绝句

重瞳遗迹巳冥冥，戏马台前鬼火青。十丈黄楼临泗水，行人犹说霸王厅。
徐州杂题五绝句·其五
作者：钱谦益
朝代：明
体裁：七言绝句

鸦轧争看济渡舟，人如凫雁集汀洲。褰衣灭踝君休笑，自古黄河是浊流。
徐州杂题五绝句·其四
作者：钱谦益
朝代：明
体裁：七言绝句

磨盘岭过出淮东，捍索如雷百丈洪。陆走要知山下路，舟行莫使满帆风。
徐武静生日置酒高会堂赋赠八百字
作者：钱谦益
朝代：明
体裁：五言排律

昔在嘉隆际，姬周历寿昌。东朝虚黼扆，西内挹轩皇。授箓诒谋远，登遐厌世长。金天龙瞟眇，银海雁微茫。拱默存当宁，攀号动万方。华亭遗一老，定策媲三杨。绨几遗言在，黄麻诏纸张。柱擎天八极，车运斗中央。离照开蒙翳，肤云布濊汪。秀眉欢策杖，侮食詟穷荒。高庙徼灵福，神功答昊苍。但修唐六典，不改汉三章。新郑徒轩轾，成都与颉颃。朝家隆辅弼，阀阅称旂常。豹尾金吾使，螭头玉玺郎。含饴衔廪禄，胜拜珥貂珰。琬琰刋新录，枌榆荫旧乡。赐金分左藏，治第列康庄。兰锜森相直，檐牙屹互望。庙堂崇宰木，乡党敬维桑。接迹承华胄，抠衣拜锦堂。天书回日珥，宸翰抱虹光。玉札珍金碧，珠函閟缥缃。星河环禁楄，龙虎拱雕梁。遗像瞻清肃，脩容接济跄。丹青犹婉婉，剑佩欲锵锵。丰芭根滋大，澧兰叶愈芳。长离仍夭矫，二远并翱翔。视草徵家集，探花嗣国香。时危人草草，运往泪浪浪。丧乱嗟桑梓，分携泣杖裳。午桥虚绿野，甲第裂仓琅。兵气围廛里，车尘埒堵墙。上楹残网户，遥集俨堂皇。藻井歌中霤，交疏断两厢。骆驼冲燕寝，雕鹫扑回廊。绿水供牛饮，青槐系马枊。金扉雕绮绣，玉轴剔装潢。筚篥吹重阁，悲笳乱洞房。重来履道里，旋忆善和坊。灭没如前梦，低徊对夕阳。老夫殊毷氉，吾子剩飞扬。奕叶违东阁，诛茅背北邙。赐书传鼓箧，遗笏贮牙床。著作推徐干，交游说郑庄。驾从千里命，诺许片言偿。故国鱼龙冷，高天鸿雁凉。抚心惟马角，策足共羊肠。四十年华盛，三千风力强。开筵千日酒，初度九秋霜。上客题鹦鹉，佳儿蜡凤凰。寒花宜晚节，淡月似初旸。且共谋今夕，相将抗乐方。铙歌喧枉渚，鼓吹溢艅艎。积气嘘阳燄，冲风决土囊。纷纷争角抵，往往捉迷藏。身世双藩笼，乾坤百戏场。拔河群作队，蹀堶巧相当。粤祝刀头沸，侲僮撞末忙。倒投应共笑，殒绝又何妨。丸剑纷跳跃，虺蛇莽陆梁。雉媒声呃喔，鸡距羽飘飏。蚊翼飞军檄，龟毛算土疆。蚁酣床下斗，鼠怯穴中僵。左角封京观，南柯缺斧戕。西垣馀落日，东牗湛清觞。河汉天还仄，星辰角尚芒。楚弓亡自得，郑璧假何常。颂德牛腰重，横经马肆详。酒兵天井动，饮器月氐良。噩梦难料理，前尘费忖量。糟床营壁垒，苕碗拣旗枪。乍可歌鸲鹆，宁辞典鹔鹴。持筹徵绿醑，约法听红妆。笑口灯花烂，灰心烛泪行。有言多谬误，无处愬颠狂。授色流眉眼，传杯啮口肪。漏残河黯淡，舞罢斗低昂。班马宵喧枥，邻鸡晓奋吭。莫嫌相枕藉，旭日渐煌煌。
得书之夕梦与德水共简书笥得徐武功告天文一纸因口占赠德水有与我并闲千亩竹为君长啸一窗风之句觉而成之并寄德水河上
作者：钱谦益
朝代：明
体裁：七言律诗

银汉无声碧落空，夜山楼阁气葱胧。正闻玉管参差里，谁启金縢梦寐中。与我并閒千亩竹，为君长啸一窗风。五更残月纱幮外，也照黄河古岸东。
得卢德水宿迁书却寄六十四韵
作者：钱谦益
朝代：明
体裁：古风

自君持斧来，辄订衔杯约。三春候倏过，三年梦犹噩。含桃已褪红，绿竹旋解箨。始泛南徐舟，共蹑北固屩。淮海势郁盘，江山气磊落。于玆见伟人，执手向寥廓。置席忘寒温，开颜匪嗢�。试饮京口酒，还想平原酌。清尊见须眉，明灯照离索。行杯笑持耳，失喜嗟顿脚。我欲倾百觚，君已醉三爵。小户殊激昂，大敌乃前却。揶揄山僧哂，绝倒候吏鄂。酒阑始道故，停杯语参错。回风动江皋，旧雨响帘箔。绿浪东楼树，红灯杜亭药。依依梦复壁，恻恻念饘橐。迷离死生交，婉娈妻子托。肆赦纶竿鸡，重归华表鹤。孙宾轻百口，季布重一诺。死骨羞奸䛕，生气激顽薄。穷命脱网罗，微名耐咀嚼。幸解雉兔灾，方信鸟乌乐。丙舍聊晏息，丁田自耕凿。樵斧斫白云，渔歌和青箬。诗酒长留连，弦管亦閒作。客帆识檐窗，户屦问篱落。解嘲仍自笑，骂鬼不为虐。醉狂如中风，老颠任落魄。岂复羡休汝，何敢附居雒。凤德览盛衰，龙性异潜跃。我为雌伏鸟，君为鵱立鹗。冰厅方含香，霜台俄荷橐。柱下何堂堂，班心正谔谔。王师犹在野，转运急焚灼。帝曰汝往哉，漕事汝经度。转漕起东南，辇输向幽朔。江淮千万艘，衔尾类绳约。万国皆陆海，神京为谷壑。江楚来辐辏，燕齐到绎络。江东棋腹腴，九塞局边角。譬如恒山蛇，首尾相攫搏。羯奴割辽海，妖氛横格泽。深忧据敖仓，每恨填松漠。君衔督漕命，雄才恣挥霍。坐啸飞羽檄，举杯见方略。万艇朝建牙，千旗夜传柝。债帅洗手掌，悍卒戢肩膊。五月燕过河，诸侯大合乐。酒肉视淮坻，嘉会假钟镈。四海毕飞挽，六军仰升龠。庾氏看露积，羽林思绝幕。至尊临东渭，延伫劳驱薄。方当鼓吹迎，未用舳舻爵。日得宿迁书，使节尚淹泊。尺符趣军兴，扁舟问民瘼。信知王事劳，更想别怀恶。花残向吴亭，柳暗润州郭。凄清瓜州笛，缥缈广陵角。江南水苍茫，直北天错莫。柂楼频登顿，帆幡五戍削。高吟谁唱和，痛饮自酬酢。白头苟非新，黄发会如昨。还期河汉近，无叹参辰各。
得卢德水宿迁书却寄六十四韵
作者：钱谦益
朝代：明
体裁：古风

自君持斧来，辄订衔杯约。三春候倏过，三年梦犹噩。含桃已褪红，绿竹旋解箨。始泛南徐舟，共蹑北固屩。淮海势郁盘，江山气磊落。于玆见伟人，执手向寥廓。置席忘寒温，开颜匪嗢𠽁。试饮京口酒，还想平原酌。清尊见须眉，明灯照离索。行杯笑持耳，失喜嗟顿脚。我欲倾百觚，君已醉三爵。小户殊激昂，大敌乃前却。揶揄山僧哂，绝倒候吏鄂。酒阑始道故，停杯语参错。回风动江皋，旧雨响帘箔。绿浪东楼树，红灯杜亭药。依依梦复壁，恻恻念饘橐。迷离死生交，婉娈妻子托。肆赦纶竿鸡，重归华表鹤。孙宾轻百口，季布重一诺。死骨羞奸䛕，生气激顽薄。穷命脱网罗，微名耐咀嚼。幸解雉兔灾，方信鸟乌乐。丙舍聊晏息，丁田自耕凿。樵斧斫白云，渔歌和青箬。诗酒长留连，弦管亦閒作。客帆识檐窗，户屦问篱落。解嘲仍自笑，骂鬼不为虐。醉狂如中风，老颠任落魄。岂复羡休汝，何敢附居雒。凤德览盛衰，龙性异潜跃。我为雌伏鸟，君为鵱立鹗。冰厅方含香，霜台俄荷橐。柱下何堂堂，班心正谔谔。王师犹在野，转运急焚灼。帝曰汝往哉，漕事汝经度。转漕起东南，辇输向幽朔。江淮千万艘，衔尾类绳约。万国皆陆海，神京为谷壑。江楚来辐辏，燕齐到绎络。江东棋腹腴，九塞局边角。譬如恒山蛇，首尾相攫搏。羯奴割辽海，妖氛横格泽。深忧据敖仓，每恨填松漠。君衔督漕命，雄才恣挥霍。坐啸飞羽檄，举杯见方略。万艇朝建牙，千旗夜传柝。债帅洗手掌，悍卒戢肩膊。五月燕过河，诸侯大合乐。酒肉视淮坻，嘉会假钟镈。四海毕飞挽，六军仰升龠。庾氏看露积，羽林思绝幕。至尊临东渭，延伫劳驱薄。方当鼓吹迎，未用舳舻爵。日得宿迁书，使节尚淹泊。尺符趣军兴，扁舟问民瘼。信知王事劳，更想别怀恶。花残向吴亭，柳暗润州郭。凄清瓜州笛，缥缈广陵角。江南水苍茫，直北天错莫。柂楼频登顿，帆幡五戍削。高吟谁唱和，痛饮自酬酢。白头苟非新，黄发会如昨。还期河汉近，无叹参辰各。
得曹能始见怀诗次韵却寄二首·其一
作者：钱谦益
朝代：明
体裁：五言律诗

院竹溪云入，庭花野雀窥。忆君题扇日，巳是岁残时。细雨篝灯早，轻寒命酒迟。即看堤上柳，春月想容姿。
得曹能始见怀诗次韵却寄二首·其二
作者：钱谦益
朝代：明
体裁：五言律诗

年来沦放事，只合与君论。伏腊先人冢，樵渔圣主恩。诗来期晚岁，吟罢倚柴门。叹息庭梅树，天涯共一尊。
得许同生书寄示儗归去来兮辞
作者：钱谦益
朝代：明
体裁：七言律诗

归兮赋就喜投閒，漉酒巾将换紫纶。人笑瓶无淮上米，天教眼看浙西山。一生刺袜尝翻著，万事骑驴却倒还。未敢援毫轻属和，正愁陶令满人閒。
德州城西赠别谢太宰
作者：钱谦益
朝代：明
体裁：七言律诗

禾黍秋风古庙旁，驱车出饯意何长。苍生自不忘安石，白首谁能论少阳。袖里讨论还启事，尊前谈笑亦封章。时危道远应相望，记取临岐两鬓霜。
德州送王鹿年
作者：钱谦益
朝代：明
体裁：古风

频年遭患难，道路与子俱。有如堕枝鸟，依此失水鱼。子今舍我去，置我于路隅。譬彼瞽失相，伥伥何所如。子行非无事，为扫我室庐。慰我犀角子，卫我充栋书。我有万行泪，附子衣裳裾。为我拜北堂，洒向旧倚闾。
德水送芍药
作者：钱谦益
朝代：明
体裁：七言律诗

药阑花朵正纷披，客舍怜君赠我时。纤手折来红粉误，攒头恨去绿盘知。芳菲尚忆翻阶早，和齐深忧实鼎迟。莫作离骚香草看，楚臣肠断是将离。
恤庐诗
作者：钱谦益
朝代：明
体裁：四言诗

牧斋老人，纨绮儿曹。少长祖第，县东坊桥。循墙而东，地一牛鸣。牧云和上，于此诞生。两牧之生，一僧一儒。虎子猧儿，堕地各殊。牧翁璅璅，儒冠误我。仕宦冰炭，患难汤火。晚归空门，翻诵呢喃。终守研削，如抱茧蚕。牧云昌昌，作僧中王。提天童印，坐七道场。登堂说法，如云如雨。语录金篦，诗笔玉斧。草兵木刀，界灰刹尘。七日之后，馀此两人。蔬笋盈盘，炉香霏微。如光音人，下食地肥。茫茫墨穴，皤皤白颠。杖锡来此，秋风飒然。徘徊身世，申写情愫。自悔禅林，文彩流布。风匪囊贮，水岂刀划。净名无言，犹存一默。我观云老，形如木鸡。霜降红涸，刋落肤皮。龙潭灭灯，俱胝断指。望崖送公，自此远矣。云老告我，佛重生地。永怀二人，风声雨涕。荒祠小筑，于彼江皋。衡门两板，盖头一茅。蔑束肚皮，搬柴运水。作老编氓，没身而已。我闻斯言，合掌叹息。岂惟僧规，亦是孝则。凡今之人，口实编蒲。霜雹利养，是究是图。绡头赴阙，乘传葬母。吊送喧阗，官吏奔走。攫拿龙穴，黥椎山冈。南山之石，锢为堵墙。昔有高僧，一担两边。左担供佛，母坐下肩。逢母生日，挑长命灯。炊饭是吃，为娘斋僧。比陈尊宿，却又潇洒。蜣蛣转丸，汝何为者。我读云老，衔恤之什。有风肃然，望古遥集。不风不雅，作为此诗。重扶木乂，錞于训辞。哀哀恤庐，唧唧苦音。我如秋虫，伴彼秋吟。虽则秋吟，为雷为风。有倾听者，三日耳聋。
恭谒长陵
作者：钱谦益
朝代：明
体裁：七言律诗

文皇神武唐宗后，靖难功成战血殷。铁骑至今趋朔漠，玉衣终古镇燕山。峰回屏障诸陵拱，日落旌旗万马还。前后北征多侍从，承平忝窃史臣閒。
恭谒长陵
作者：钱谦益
朝代：明

文皇神武唐宗后，靖难功成战血殷。铁骑至今趋朔漠，玉衣终古镇燕山。峰回屏障诸陵拱，日落旌旗万马还。前后北征多侍从，承平忝窃史臣间。
悬蛇行赠茂庐
作者：钱谦益
朝代：明
体裁：古风

周君卖药枫桥下，长身历落气潇洒。要离伯鸾古有之，悠悠末俗谁知者。悬蛇车上走儿童，剔胃刳肠一笑中。更看袖里青蛇在，元化由来即吕翁。
悼鹤·其一
作者：钱谦益
朝代：明
体裁：七言律诗

来从何所化何之，碧海茫茫不可追。留魄尚疑初月影，招魂正在落梅时。舞休竹里风生少，鸣断松閒露下迟。约略重来还报我，秋空春晓是前期。
悼鹤·其二
作者：钱谦益
朝代：明
体裁：七言律诗

残年百事苦伤悲，更报胎禽去晓池。院落又如亡爱子，寝门应比哭相知。乘轩任尔誇新宠，争树还谁占旧枝。商略云山瘗仙骨，玄黄祇恐未相宜。
惆怅词三首·其一
作者：钱谦益
朝代：明
体裁：七言绝句

清切吴音和梵音，残经晚院影沈沈。含娇欲共荷花语，寂寂谁知不染心。
惆怅词三首·其三
作者：钱谦益
朝代：明
体裁：七言绝句

秋风偏向夜窗清，一片银河画不成。俗杀陈王神女赋，月明吹作步虚声。
惆怅词三首·其二
作者：钱谦益
朝代：明
体裁：七言绝句

罗袖当风忆舞腰，双蛾不逐黛痕销。云鬟雾髻依稀在，只是冰心未许描。
感叹勺园再作
作者：钱谦益
朝代：明
体裁：七言律诗

曲池高馆望中赊，灯火迎门笑语哗。今旧人情都论雨，暮朝天意总如霞。园荒金谷花无主，巷改乌衣燕少家。惆怅彝门老宾客，停舟应不是天涯。
感秋二首·其一
作者：钱谦益
朝代：明
体裁：七言律诗

扁舟约略潞河东，去国孤身似断蓬。已是三年成昨梦，漫馀双鬓待秋风。灯前波浪中宵雨，帘外荣枯半树桐。自分无才方宋玉，不将摇落怨天公。
感秋二首·其二
作者：钱谦益
朝代：明
体裁：七言律诗

肠断都门送别人，三年怀袖字犹新。朱厓梦入真堪畏，碧血藏来可化尘。容鬓为君添飒拉，心期愧我尚轮囷。飘摇一叶知何处，转向秋风叹此身。
慈光寺
作者：钱谦益
朝代：明

普门头陀行，光明动帝后。两宫赐剃染，少府给组绶。脱却金纹衣，麻鞋露两肘。毗卢金像设，梵筴琅函剖。煌煌慈光额，天子维献寿。金貂驰北黟，银榜贲南斗。寺踞天都陇，面势抗龙首。朱砂拱其左，叠嶂掖而右。飞阁千寻涌，诸天四围负。龙像震旦尊，钟鱼六时吼。幡幢内家织，斋钵大官糗。铺张金世界，变现锦陵阜。呜呼卅年来，沧桑逼阳九。宫移长信屡，卜应沙鹿久。玉衣寝庙重，脂泽镜奁厚。八极诚晏如，三灾所时有。椒涂恩赐节，榆塞金钱走。招提佐军兴，衲衣裁短后。我来礼慈光，俯仰思文母。僧徒日鱼雅，禅诵午哗扣。空山犹升平，慈恩正摄受。泉流石塔下，桃红碧溪口。客拜漉水囊，僧持扫花帚。尚祈白毫力，庶复金轮旧。顶礼九莲座，涕洟重稽首。
慈光寺
作者：钱谦益
朝代：明
体裁：古风

普门头陁行，光明动帝后。两宫赐剃染，少府给组绶。脱却金纹衣，麻鞋露两肘。毗卢金像设，梵筴琅函剖。煌煌慈光额，天子维献寿。金貂驰北黟，银榜贲南斗。寺踞天都陇，面势抗龙首。朱砂拱其左，㬪嶂掖而右。飞阁千寻涌，诸天四围负。龙像震旦尊，钟鱼六时吼。幡幢内家织，斋钵大官糗。铺张金世界，变现锦陵阜。呜呼卅年来，沧桑逼阳九。宫移长信屡，卜应沙鹿久。玉衣寝庙重，脂泽镜奁厚。八极诚晏如，三灾所时有。椒涂恩赐节，榆塞金钱走。招提佐军兴，衲衣裁短后。我来礼慈光，俛仰思文母。僧徒日鱼雅，禅诵午哗扣。空山犹升平，慈恩正摄受。泉流石塔下，桃红碧溪口。客拜漉水囊，僧持埽花帚。尚祈白毫力，庶复金轮旧。顶礼九莲座，涕洟重稽首。
戊寅九月初三日奉谒少师高阳公于里第感旧述怀·其二
作者：钱谦益
朝代：明

剑眉山鼻戟如须，生面麒麟可即图。渭水师臣为后辈，金城老将作前驱。扫清君侧诚难事，恢复辽阳岂庙谟。当享何烦三叹所，秋风吾已稳菰芦。
戊寅九月初三日奉谒少师高阳公于里第感旧述怀三首
作者：钱谦益
朝代：明

忽漫抠衣拜此堂，心期如梦泪千行。更阑尚说三条烛，坐久真惭数仞墙。孔思周情新著作，禹粮尧韭旧耕桑。明灯促席亲函丈，秋柝沈沈夜未央。再镇危关锁钥长，一归寇盗总猖狂。心因忧国浑如醉，鬓为论兵半有霜。椽笔携将分子姓，靴刀留取压文章。入郊先问躬耕地，简较秋原几树桑。仓皇出镇便门东，单骑横穿万虏中。拊手关河归旧服，侧身天地荷成功。朝家议论三遗矢，社稷安危一亩宫。闻道边廷饶魏绛，早悬金石赏和戎。
戊寅九月初三日奉谒少师高阳公于里第感旧述怀三首·其二
作者：钱谦益
朝代：明

再镇危关锁钥长，一归寇盗总猖狂。心因忧国浑如醉，鬓为论兵半有霜。椽笔携将分子姓，靴刀留取压文章。入郊先问躬耕地，简较秋原几树桑。
戊寅九月初三日奉谒少师高阳公于里第感旧述怀即席赋诗八章·其一
作者：钱谦益
朝代：明
体裁：七言律诗

忽漫抠衣拜此堂，心期如梦泪千行。更阑尚说三条烛，坐久真惭数仞墙。孔思周情新著作，禹粮尧韭旧耕桑。明灯促席亲函丈，秋柝沈沈夜未央。
戊寅九月初三日奉谒少师高阳公于里第感旧述怀即席赋诗八章·其七
作者：钱谦益
朝代：明
体裁：七言律诗

魁三气象久迷离，隐隐寒芒属尾箕。戴斗一星兼将相，朝天数语动华夷。沧桑朝市论新局，烽火边关覆旧棋。灯灺漏残吾欲别，河閒早巳拂参旗。
戊寅九月初三日奉谒少师高阳公于里第感旧述怀即席赋诗八章·其三
作者：钱谦益
朝代：明
体裁：七言律诗

仓皇出镇便门东，单骑横穿万虏中。拊手关河归旧服，侧身天地荷成功。朝家议论三遗矢，社稷安危一亩宫。闻道边廷饶魏绛，早悬金石赏和戎。
戊寅九月初三日奉谒少师高阳公于里第感旧述怀即席赋诗八章·其二
作者：钱谦益
朝代：明
体裁：七言律诗

再镇危关锁钥长，一归奴寇总猖狂。心因忧国浑如醉，鬓为论兵半有霜。椽笔携将分子姓，靴刀留取压文章。入郊先问躬耕地，简较秋原几树桑。
戊寅九月初三日奉谒少师高阳公于里第感旧述怀即席赋诗八章·其五
作者：钱谦益
朝代：明
体裁：七言律诗

剑眉山鼻戟如须，生面麒麟可即图。渭水师臣为后辈，金城老将作前驱。埽清君侧诚难事，恢伏辽阳岂庙谟。当享何烦三叹所，秋风吾已稳菰芦。
戊寅九月初三日奉谒少师高阳公于里第感旧述怀即席赋诗八章·其八
作者：钱谦益
朝代：明
体裁：七言律诗

高河水急朔风鸣，再拜无言别泪盈。海内公今双白鬓，田閒我亦一苍生。词林粥饭荒冰署，沙路延登乱火城。卅载师门何所效，谨传衣钵事归耕。
戊寅九月初三日奉谒少师高阳公于里第感旧述怀即席赋诗八章·其六
作者：钱谦益
朝代：明
体裁：七言律诗

一从凌水罢兵还，三辅三韩战血殷。种落尽收沙漠部，穹庐直抵贺阑山。纷纷嫚语金缯外，往往残胡障燧閒。一线白沟如带水，烦公卧镇草桥关。
戊寅九月初三日奉谒少师高阳公于里第感旧述怀即席赋诗八章·其四
作者：钱谦益
朝代：明
体裁：七言律诗

廉栊即可当储胥，铃索长疑畏简书。听事祗堪容旋马，讲堂犹自见衔鱼。能文裴度差相似，健饭张良正不如。比较温公还省事，更无僮马出门闾。
戊寅元日偶读史记戏书纸尾·其一
作者：钱谦益
朝代：明
体裁：七言绝句

梦回旭日射窗明，迁史才翻午箭更。笑杀萧何与周勃，可将狱吏换公卿。
戊寅元日偶读史记戏书纸尾·其三
作者：钱谦益
朝代：明
体裁：七言绝句

绛侯系急漫嗟吁，又见工官坐亚夫。父子将兵俱百万，敢从狱吏鼓咙胡。
戊寅元日偶读史记戏书纸尾·其二
作者：钱谦益
朝代：明
体裁：七言绝句

牍背千金狱始明，吹箫织薄可怜生。北军左袒仓皇日，七尺争如冒絮轻。
戊寅元日偶读史记戏书纸尾·其五
作者：钱谦益
朝代：明
体裁：七言绝句

秦时刀笔汉三章，械系归来两鬓霜。闻道青门方会客，种瓜五色曜朝阳。
戊寅元日偶读史记戏书纸尾·其六
作者：钱谦益
朝代：明
体裁：七言绝句

南邻有客醉呼卢，笑指圆狴作酒垆。愧我不如曹相国，后园张饮应歌呼。
戊寅元日偶读史记戏书纸尾·其四
作者：钱谦益
朝代：明
体裁：七言绝句

汉家争道孝文明，左右临朝问亦轻。绛灌但知谗贾谊，可思流汗愧陈平。
戊寅除夕偕孟阳守岁时萧伯玉侨居春晖园
作者：钱谦益
朝代：明
体裁：七言律诗

归来喜得共茅蓬，又饯流年爆竹中。绕屋松楸停早雪，缘堤桃李迟春风。梅怜分张冲寒白，灯惜团圞破晓红。明日还寻抱关叟，蹇驴应过小桥东。
戊戌中元寓僧舍毒热如坐甑中偶见王孟端画竹漫题二绝·其一
作者：钱谦益
朝代：明
体裁：七言绝句

天地洪垆锻不休，赤乌夹日火云流。谁将玉律回残纸，吹动琅玕万叶秋。
戊戌中元寓僧舍毒热如坐甑中偶见王孟端画竹漫题二绝·其二
作者：钱谦益
朝代：明
体裁：七言绝句

竹埤梧垣久陆沉，舍人泼墨尚萧森。閒窗展卷如寻梦，遮眼犹然一院阴。
戊戌新秋日吴巽之持孟阳画扇索题为赋十绝句·其一
作者：钱谦益
朝代：明
体裁：七言绝句

长日翻经识昔因，西堂香寂对萧辰。前尘影事难忘却，只有秋风与故人。
戊戌新秋日吴巽之持孟阳画扇索题为赋十绝句·其七
作者：钱谦益
朝代：明
体裁：七言绝句

轻鸥柔橹羃江烟，橹背三僧企脚眠。只欠渡头麾扇叟，岸中指点汎江船。
戊戌新秋日吴巽之持孟阳画扇索题为赋十绝句·其三
作者：钱谦益
朝代：明
体裁：七言绝句

参错交芦黯淡灯，扁舟风物似西兴。每于水阔云多处，爱尽袈裟乞食僧。
戊戌新秋日吴巽之持孟阳画扇索题为赋十绝句·其九
作者：钱谦益
朝代：明
体裁：七言绝句

一握齐纨飏劫灰，封题郑重莫频开。袛应把向波涛里，大海秋风哭几回。
戊戌新秋日吴巽之持孟阳画扇索题为赋十绝句·其二
作者：钱谦益
朝代：明
体裁：七言绝句

断楮残缣价倍增，人间珍赏若为凭。松圆遗墨君应记，不是縆云即送僧。
戊戌新秋日吴巽之持孟阳画扇索题为赋十绝句·其五
作者：钱谦益
朝代：明
体裁：七言绝句

细雨西楼垫角巾，鬓丝香篆净无尘。如今画里重看画，又说陶家画里人。
戊戌新秋日吴巽之持孟阳画扇索题为赋十绝句·其八
作者：钱谦益
朝代：明
体裁：七言绝句

春水桐江诀别迟，孤舟摇曳断前期。可怜船尾支颐者，还似江干招手时。
戊戌新秋日吴巽之持孟阳画扇索题为赋十绝句·其六
作者：钱谦益
朝代：明
体裁：七言绝句

落墨萧疏破墨新，摩挲手迹话沾巾。廿年夜月秋灯下，无复停歌染翰人。
戊戌新秋日吴巽之持孟阳画扇索题为赋十绝句·其十
作者：钱谦益
朝代：明
体裁：七言绝句

秋风廿载哭离群，泉路交期一叶分。依约情人怀袖里，每移秋扇感停云。
戊戌新秋日吴巽之持孟阳画扇索题为赋十绝句·其四
作者：钱谦益
朝代：明
体裁：七言绝句

画里僧衣接水文，菰烟芦雨白纷纷。看他皴染无多子，只带西湾几片云。
戊辰七月应召赴阙车中言怀二首
作者：钱谦益
朝代：明

三年严谴望修门，随例趋朝又北辕。圣代故应无弃物，孤臣犹有未招魂。夕阳亭下人还过，端礼门前石尚蹲。重向西风挥老泪，馀生何以答殊恩。寥廓高天一冥鸿，肯随乌鸟问雌雄！纷纷岂止容卿辈，碌碌何须笑乃公。赤汗马应空冀北，白头豕自愧辽东。郊原无限停车思，落日披襟得远风。
戊辰七月应召赴阙车中言怀二首·其一
作者：钱谦益
朝代：明

三年严谴望修门，随例趋朝又北辕。圣代故应无弃物，孤臣犹有未招魂。夕阳亭下人还过，端礼门前石尚蹲。重向西风挥老泪，馀生何以答殊恩。
戊辰七月应召赴阙车中言怀二首·其二
作者：钱谦益
朝代：明

寥廓高天一冥鸿，肯随乌鸟问雌雄！纷纷岂止容卿辈，碌碌何须笑乃公。赤汗马应空冀北，白头豕自愧辽东。郊原无限停车思，落日披襟得远风。
戊辰七月应召赴阙车中言怀十首·其一
作者：钱谦益
朝代：明
体裁：七言律诗

三年严谴望修门，随例趋朝又北辕。圣代故应无弃物，孤臣犹有未招魂。夕阳亭下人还过，端礼门前石尚蹲。重向西风挥老泪，馀生何以荅殊恩。
戊辰七月应召赴阙车中言怀十首·其七
作者：钱谦益
朝代：明
体裁：七言律诗

客路无风沙自惊，飞鸿没处暮云平。山低落日坡陀影，岸瘠征车轣辘声。村堠雨穿如土偶，林魈月薄并人行。征尘满眼君休笑，剩有清流可濯缨。
戊辰七月应召赴阙车中言怀十首·其三
作者：钱谦益
朝代：明
体裁：七言律诗

寥廓高天一冥鸿，肯随乌鸟问雌雄。纷纷岂止容卿辈，碌碌何须笑乃公。赤汗马应空冀北，白头豕自愧辽东。郊原无限停车思，落日披襟得远风。
戊辰七月应召赴阙车中言怀十首·其九
作者：钱谦益
朝代：明
体裁：七言律诗

信宿驱车每夜分，鸟乌声乐感离群。秋声猎猎非关树，雨意濛濛欲作云。直北无风皆朔气，薄寒有日似斜曛。江南大有悲秋客，临水登山正忆君。
戊辰七月应召赴阙车中言怀十首·其二
作者：钱谦益
朝代：明
体裁：七言律诗

巳办腰镰学耦耕，悠悠真悔逐人行。长吟颇惜齐三士，抚卷谁知鲁二生。白马清流伤往事，南箕北斗愧虚名。巢繇至竟非无谓，坚坐深山谢圣明。
戊辰七月应召赴阙车中言怀十首·其五
作者：钱谦益
朝代：明
体裁：七言律诗

淋铃夜雨漏初长，梦入江南樱笋乡。重碧树深春燕语，小红花发腊醅香。闻箫月下移歌舫，度曲风前近笛床。秋梦也如春梦短，邮亭尘土正茫茫。
戊辰七月应召赴阙车中言怀十首·其八
作者：钱谦益
朝代：明
体裁：七言律诗

三年迁客意蹉跎，芳草天涯路又过。滕县树边朝雨细，峄山云下夕阳多。心如乳燕初辞社，身似飞蓬乍转科。苦忆淮南旧丛桂，秋风为我发山阿。
戊辰七月应召赴阙车中言怀十首·其六
作者：钱谦益
朝代：明
体裁：七言律诗

露警秋衾梦亦清，篝灯襆被驾车行。征人倦睫留残睡，客子枯肠带宿酲。日出栖乌冲曙色，风回班马乱秋声。前村呃喔真堪舞，不是荒鸡午夜鸣。
戊辰七月应召赴阙车中言怀十首·其十
作者：钱谦益
朝代：明
体裁：七言律诗

飒飒凉风动旅途，黄尘赤汗不曾苏。春明门外人来往，秋水篇中意有无。失势蚊蝇恋残暑，下韝鹰隼快平芜。蓼红蘋白秋光好，独倚轩车入画图。
戊辰七月应召赴阙车中言怀十首·其四
作者：钱谦益
朝代：明
体裁：七言律诗

传呼何必厌乘驺，风日清恬当出游。坐稳依微凭小閤，睡酣摇曳在轻舟。譬如禅坐还驰想，只作看山不下楼。却数昔年行旅事，分明残梦巳悠悠。
戊辰除夕
作者：钱谦益
朝代：明
体裁：七言律诗

命酒呼卢强合欢，春明门外禁钟阑。閒庭冷称将归客，卒岁除如已罢官。爆火声中思老母，寒灯影里见南冠。岁时旧事都无几，只有痴呆卖不残。
戏为天公恼林古度
作者：钱谦益
朝代：明
体裁：古风

巳丑春王近寒食，阳和黯黮春无力。严霜朔风割肥骨，愁霖累月天容墨。撒空飞霰响飘颾，殷雷阗阗电光激。须臾冰雹交加下，乱打轩窗攒矢石。老人拥被向壁卧，如蚕缩茧乌塌翼。金陵城中有一老古度，目眵头晕起太息。摩挲箱架翻玩占，彳亍乡邻卜蓍筴。对饭失箸寝失席，如鱼吞钩挂胸臆。蛙怒鼓腹气彭彭，蚓悲穴窍音唧唧。吟成五八四十字，字字酸寒句结轖。一吟啼山魈，再吟泣木客。三吟四吟天吴罔两纷来下，钟山动摇石城仄。山神社鬼不敢宁居，号咷愬上帝，帝遣六丁下搜获。天公老眼慵识字，趣呼巫阳召李白。李白半醉心胆粗，曼声吟诵帝座侧。天公倾听罢，拍手笑哑哑。女娟弄黄土，抟作两笨伯。卢仝下贱臣，扣头诅月蚀。林生韦布士，雨雹恣诉斥。天壤之间奡兀产二儒，使我低头掩耳受镌责。唐尧为天子，倦勤而禅息。穆满八骏归，髦期乃登格。我为天帝元会，运世八万六千岁。安能老而不耄，长久精神勿差忒。二十八宿纠连气孛罗计，四馀气控诉西历频变易。四馀刋一四气孤，列宿失躔紊营室。吁呼真宰乞主张，我为一笑付闵默。由来世界怕劫尘，宁保穹苍免黜陟。我甘名号改撑犁，女辈纷呶复奚恤。女勿苦霖雨，不见脩罗宫中雨下成戈戟。女勿苦雪霰，不见尧年牛目雪三尺。电胡为而作，乃是玉女投壶，失笑天眼折。雷胡为而作，乃是东方小儿作使，阿香掉雷车而扇霹雳。雹胡为而作，乃是女娲补天之馀石，碎为炮车任腾掷。春秋请高阁，鸿范仍屋壁。仲舒繁露诚大愚，刘向五行徒恳恻。鲰生捉鼻善吟缚衣带，何用撼铃伐鼓张皇天驲。天公支颐倦欲卧，金童玉女擎觞进金液。此翁沾醉毷氉骑白雀，遥观金陵城中，吟诗之人夜分鼾睡殊燕适。擂鼓忽坐通明殿，号召玄冥丰隆诸神齐受职。火速趋赴金陵城，雪霰重飞雹再射。推敲蓬门穿瓮牗，恼乱吟魂搅诗魄。是时午夜正昏黑，大家小户眠不得。眠不得，忽惊吓。乃是天公弄酒发性，故与吟诗老生作戏剧。
戏为拂水筑台歌赠嘉定夏生华甫
作者：钱谦益
朝代：明
体裁：古风

拂水山高屋庳下，况复蒙茸隔林莽。墙外青山自矗立，招邀未肯入庭户。徙倚观山意未惬，何繇收揽得十五。今年叠石为此台，面势轩敞恣所取。向背数步藏曲折，位置群山就仰俯。剑门阖扇手可排，石城雉堞指能数。此山与我非生客，欣然故人觌眉宇。蜿蜒似可下枕席，傲兀颇欲分笑语。登台四顾咸叹息，问谁筑者夏华甫。夏生豁达侠者流，酒后槎牙出肺腑。为山一篑虽细事，如登将台握齐斧。山氓蚩蚩园丁笨，转圆斗笋类抟土。刻漏立表各命工，能驱市人束部伍。舆謣声阑畚筑罢，独提巨石手撑拄。不烦执柣争用命，日旰奋迅逾亭午。又如大将督战陈，身先士卒共甘苦。人言夏生筑台好，生也俯躬但伛偻。指麾幸有松圆老，敢贪天功僭旂鼓。此意逡遁人岂知，说礼惇诗闻自古。君不见东方羯奴躏畿辅，去年血溅芦沟桥，今年尘暗平滦土。朝廷将吏尽贾竖，天子拊髀思文武。夏生夏生吾惜汝，投石驭众气如虎。何不置之遵永閒，付以长绳缚骄虏。
戏书梅花集句诗
作者：钱谦益
朝代：明
体裁：七言绝句

褐衣那得缀天吴，折铁精镠共一垆。要与梅花添火伴，差排何逊配林逋。
戏咏雪月故事短歌十四首 其一 周武王
作者：钱谦益
朝代：明
体裁：古风

赤乌横飞王屋热，流光化作十丈雪。祝融河伯来会朝，共踏同云奉玉节。把旄仗钺谁最强，师臣百岁方鹰扬。应怜风雪垂竿夜，独守丹书渭水旁。
戏咏雪月故事短歌十四首 其七 宋子京修史
作者：钱谦益
朝代：明
体裁：古风

玉堂夜雪清如水，丽竖远山夹棐几。貂冠翠被宫锦袍，摩挲银管修唐史。烛花舒光墨涌波，煖寒双进金叵罗。回看青简还自笑，兰台蚕室当如何。
戏咏雪月故事短歌十四首 其三 宋太祖
作者：钱谦益
朝代：明
体裁：古风

香孩儿占银世界，滕六漫天作狡狯。赵家点检席帽来，扶头学究迎门拜。江淮荡扫闽广灰，不敌销寒酒一杯。最是王龙酣睡客，梦中失笑堕驴回。
戏咏雪月故事短歌十四首 其九 嵩岳嫁女
作者：钱谦益
朝代：明
体裁：古风

仙家花烛世希有，书生相礼群真后。嵩山移作桂轮宫，烛夜花倾数巡酒。莫道人间隔几尘，市朝陵谷颇相闻。开元天子来何晚，为敕龙神荡祲氛。
戏咏雪月故事短歌十四首 其二 穆天子
作者：钱谦益
朝代：明
体裁：古风

黄台高丘夜飞雪，白云西没瑶池碣。草泽茫茫猎银海，万里玉门断车辙。黄竹歌残八骏催，化人只解揽祛回。还冯雪岭看两极，却上中天千仞台。
戏咏雪月故事短歌十四首 其五 谢家咏雪
作者：钱谦益
朝代：明
体裁：古风

谢家庭除香雪洒，玉树芝兰斗佳冶。柳絮因风绝妙辞，何烦丝竹供陶写。风流宰相中年时，哀乐应防儿女知。拥炉閒话淮淝事，还想东山一局棋。
戏咏雪月故事短歌十四首 其八 月宫游
作者：钱谦益
朝代：明
体裁：古风

银桥平砌金波路，银河一带如绳渡。太真却妒窃药人，月宫不肯多时住。霓裳拍序慢回波，三郎画肚记来多。月中天子莫懊恼，天上曾闻窃九歌。
戏咏雪月故事短歌十四首 其六 龙门赏雪
作者：钱谦益
朝代：明
体裁：古风

龙门雪飞归骑缓，相公传呼且莫返。厨传烟中续续来，歌姬促坐燕玉煖。花宫漏残金缕歌，此际重城铃索过。琼窗玉户沉沉处，三尺屏风乐事多。
戏咏雪月故事短歌十四首 其十 西园公宴
作者：钱谦益
朝代：明
体裁：古风

邺中公子敬爱客，飞尽追随共茵席。丹霞明月照羽觞，良夜高吟戛金石。游宴差池岁序惊，陈王多暇最关情。鱼山月似西园好，独向寥天写梵声。
戏咏雪月故事短歌十四首 其十一 庾公南楼
作者：钱谦益
朝代：明
体裁：古风

武昌城楼月如雪，庾公高兴中宵发。城下江流照碧波，犹带匡床晋时月。南戒江山半壁新，月华应不染边尘。晋阳夜月重围后，也有登楼清啸人。
戏咏雪月故事短歌十四首 其十三 西厢记
作者：钱谦益
朝代：明
体裁：古风

由来张宿天河下，鹊桥近倚蒲东舍。一联花影拂墙诗，千秋明月西厢夜。双文薄命莫咨嗟，至竟天工不算差。纵是杨妃会倾国，何曾桃李不开花。
戏咏雪月故事短歌十四首 其十二 洞庭拣橘
作者：钱谦益
朝代：明
体裁：古风

龙头画船载清醥，李娟张态歌㗋少。回塘十里接包山，一曲霓裳铺未了。五宿澄波皓月中，玻璃地界水晶宫。海山深锁君知否，近岸还防引去风。
戏咏雪月故事短歌十四首 其十四 李牟烟竹笛
作者：钱谦益
朝代：明
体裁：古风

老蛟横笛山河断，吹破李牟烟竹管。乖龙耳詟鳌足僵，杨子江心月如浣。馀音寥亮度吴关，白翎海青飒沓还。会须重截龙吟竹，劈裂秋风木叶山。
戏咏雪月故事短歌十四首 其四 蔡州夜捷
作者：钱谦益
朝代：明
体裁：古风

蔡州夜雪严城閟，马牛毛缩贼徒醉。天兵半夜缚元凶，悬弧城中但愕�。军声鹅鸭总如雷，昭陵汗马蹴雪回。相公振旅堂堂去，日照潼关四面开。
戏咏雪月故事短歌十四首 其四 蔡州夜捷
作者：钱谦益
朝代：明
体裁：古风

蔡州夜雪严城閟，马牛毛缩贼徒醉。天兵半夜缚元凶，悬弧城中但愕𣅿。军声鹅鸭总如雷，昭陵汗马蹴雪回。相公振旅堂堂去，日照潼关四面开。
戏咏雪月故事短歌十续得本朝二事 其一 威宁海
作者：钱谦益
朝代：明
体裁：古风

牙帐烛红雪如许，打番夜卒叉衣语。金杯玉勒赏未足，笑指双鬟将劳汝。边笳烽火公自誇，宵来背痒知谁爬。威宁海子新封好，重拥妖姬醉雪花。
戏咏雪月故事短歌十续得本朝二事 其二 棋盘街
作者：钱谦益
朝代：明
体裁：古风

天街白月净如扫，元相入朝银烛早。停车啸咏解朝衣，禁钟欲动天门晓。阁道崩隤辇路倾，玉堂佳话感升平。竹沙芦月江村夜，历乱渔灯似火城。
戏题万户部小像
作者：钱谦益
朝代：明
体裁：七言律诗

目送归鸿故自难，传神正向此中看。荆州恰好添飞白，子夏何妨戴小冠。公子秋风思北渚，孤臣落日望长安。筹边荡寇传家事，屈指沙陀旧将坛。
戏题付衣小师
作者：钱谦益
朝代：明
体裁：七言绝句

宗门强盛教门微，讲席荒凉听众稀。冷淡衙门图热闹，他家付拂我传衣。
戏题徐元叹所藏钟伯敬茶讯诗卷
作者：钱谦益
朝代：明
体裁：古风

钟生品诗如品茶，龙团月片百不爱，但爱幽香馀涩留齿牙。徐郎嗜茶又嗜钟生诗，微吟短咏爬痒处，恰是卢仝饮到搜肠破闷时。钟生逝矣徐郎恸，吟诗啜茶谁与共。生平臭味阿堵中，生作茶邮死茶供。今年徐郎示我茶讯篇，兼携好茗谷雨前。坐听松风沸石鼎，手汲云浪烹新泉。茶罢还枕石礀眠，沉吟茶诗欲泫然。高山流水在何许，但见风轻花落萦茶烟。我不解茶，又不知诗。一碗两碗天池六安茗，一首两首黄金白雪词。懵腾茗艼良足乐，清吟韵事非所宜。还君此卷成一笑，何异屠门大嚼，眼饱胸中饥。
戏题王德操小像四首·其一
作者：钱谦益
朝代：明
体裁：七言绝句

在家真可著袈裟，七尺枯藤两碗茶。还有閒情难忘却，虎丘明月马塍花。
戏题王德操小像四首·其三
作者：钱谦益
朝代：明
体裁：七言绝句

也是诗人是道人，等閒风月闇关身。虎丘烧了王微嫁，更觉枯禅气味真。
戏题王德操小像四首·其二
作者：钱谦益
朝代：明
体裁：七言绝句

静夜然灯响木鱼，清晨瓶拂赴精庐。眉閒黄气缘何事，新得萧娘一纸书。
戏题王德操小像四首·其四
作者：钱谦益
朝代：明
体裁：七言绝句

庞公灵照机相似，通德伶玄意若何。却怪画师非石恪，不将天女伴维摩。
投宿崇明寺僧院有感二首·其一
作者：钱谦益
朝代：明
体裁：七言律诗

秋卷风尘在眼前，苍茫回首重潸然。居停席帽曾孙在，驿客毡车左担便。日薄冰山围大地，霜清木介矗诸天。禅床投宿如残梦，半壁寒灯耿夜眠。
投宿崇明寺僧院有感二首·其二
作者：钱谦益
朝代：明
体裁：七言律诗

禾黍陪京夕照边，驱车沾洒孝陵烟。周郊昔叹为牺地，蓟子今论铸狄年。纶邑一成人易老，华阳十赉诰虚传。颠毛种种心千折，袛博僧窗一宿眠。
投老
作者：钱谦益
朝代：明
体裁：七言律诗

投老经年掩荜门，清斋佛火自晨昏。衣裳旋觉蜉蝣改，篱落频看木槿繁。时至雄风生左角，梦回斜日照西垣。水边林下君知否，定有高人一笑论。
拂水竞渡曲十首·其一
作者：钱谦益
朝代：明
体裁：七言绝句

招屈亭前沅水回，千年鱼腹有馀哀。儿童不解灵均苦，拂水岩前竞渡来。
拂水竞渡曲十首·其七
作者：钱谦益
朝代：明
体裁：七言绝句

长鬣三呼作水嬉，馀皇出没弄蛟螭。乘潮踏浪浑闲事，难道吴儿逊楚儿。
拂水竞渡曲十首·其三
作者：钱谦益
朝代：明
体裁：七言绝句

五月沅江夹綵旟，楚人终古吊三闾。吴侬自抱鸱夷恨，权把前潮坐子胥。
拂水竞渡曲十首·其九
作者：钱谦益
朝代：明
体裁：七言绝句

乱流齐进咽通津，画舫垂杨不动尘。咫尺白头波浪里，水边人看水中人。
拂水竞渡曲十首·其二
作者：钱谦益
朝代：明
体裁：七言绝句

喧呼招屈闇悲伤，击汰扬桴楚些长。何事南翁三户里，更无人吊楚怀王。
拂水竞渡曲十首·其五
作者：钱谦益
朝代：明
体裁：七言绝句

共驾龙舟戏晚风，扬旗鼓浪自为雄。群儿不省船头画，只道青龙见水中。
拂水竞渡曲十首·其八
作者：钱谦益
朝代：明
体裁：七言绝句

呼噪儿童口尚黄，争标夺采斗身强。须臾鼓罢龙舟退，脱却黄衫便下场。
拂水竞渡曲十首·其六
作者：钱谦益
朝代：明
体裁：七言绝句

脚踏潮头口唱歌，吴儿从小狎风波。自家身命浑如掷，却为他人数鸭鹅。
拂水竞渡曲十首·其十
作者：钱谦益
朝代：明
体裁：七言绝句

船夹蛟螭水怒飞，红阑桥外雨霏微。龙舟唱断菱歌起，日暮安流荡桨归。
拂水竞渡曲十首·其四
作者：钱谦益
朝代：明
体裁：七言绝句

小小吴船袅袅龙，张鳞掉尾斗玲珑。吴儿也学蛟龙样，灭没翻身高浪中。
拂水竹廊下有石城学人题壁云辛丑冬日过此追忆二十年旧游口占二首牧翁先生见而和之勿令埋没苔藓中也感其雅意依韵遥和他日以示茂之诸子·其二
作者：钱谦益
朝代：明
体裁：七言律诗

转蕙光风正发春，藤梢橘刺任他新。碧桃花外看三劫，白酒缸中记一尘。剑动随身成羽翼，书藏复壁当比邻。东山莫话仙源事，渔父来时不是秦。
挽西蜀尹西有二首·其一
作者：钱谦益
朝代：明
体裁：七言律诗

长庚昼陨蜀岗头，井络星躔闇斗牛。盍以三号观季扎，谁从永夜问班彪。万言书上黄扉寝，七字诗来青简休。死骨可怜犹蹭蹬，夔门烽火接荆州。
挽西蜀尹西有二首·其二
作者：钱谦益
朝代：明
体裁：七言律诗

济物安民事已赊，空馀一木寄天涯。墓前定有聪明树，世上应无富贵花。不瞑目犹营四海，未亡魂巳度三巴。伤心岂合扬州死，是处垂杨有暮鸦。
擢歌十首为豫章刘远公题扁舟江上图·其七
作者：钱谦益
朝代：明
体裁：七言绝句

曾向浔阳溯上游，错将九派恨江流。越江何事仍回棹，不分樵风趁两头。
擢歌十首为豫章刘远公题扁舟江上图·其三
作者：钱谦益
朝代：明
体裁：七言绝句

吴江烟艇楚江潮，濑上芦中恨未消。重过子胥行乞地，秋风无伴自吹箫。
擢歌十首为豫章刘远公题扁舟江上图·其九
作者：钱谦益
朝代：明
体裁：七言绝句

东皇太乙启朝喗，望拜船头露未晞。莫笑渔家无法服，随身青箬绿蓑衣。
擢歌十首为豫章刘远公题扁舟江上图·其二
作者：钱谦益
朝代：明
体裁：七言绝句

卯金之子有文章，太乙燃藜下取将。百道光芒吹不尽，散为渔火照沧浪。
擢歌十首为豫章刘远公题扁舟江上图·其五
作者：钱谦益
朝代：明
体裁：七言绝句

黯淡江山夜未晨，满天风露罨吟身。袛因牛渚舟中月，曾照千秋咏史人。
擢歌十首为豫章刘远公题扁舟江上图·其八
作者：钱谦益
朝代：明
体裁：七言绝句

一棹延缘风露堆，洞庭木叶打头来。隔船渔叟醉歌去，陪侍龙君夜宴回。
擢歌十首为豫章刘远公题扁舟江上图·其六
作者：钱谦益
朝代：明
体裁：七言绝句

扁舟惯听浪淘声，昨日危沙今日平。惟有江豚吹白浪，夜来还抱石头城。
擢歌十首为豫章刘远公题扁舟江上图·其十
作者：钱谦益
朝代：明
体裁：七言绝句

擢歌声断楚江烟，袯襫笭箵倚足眠。半夜欢呼看堠火，横江削柹荡渔船。
擢歌十首为豫章刘远公题扁舟江上图·其四
作者：钱谦益
朝代：明
体裁：七言绝句

楚尾吴头每刺船，藏舟夜半事依然。阴符三卷篝灯读，不及南华有内篇。